text:
Di-macaw tše di Kgahlišago
MEBALA e tagilego e ka bonwa ge sehlopha sa dinonyana tše di bitšwago macaw se fofa se etšwa sethokgweng. Ponagalo ye e kgahlišago e ile ya makatša banyakišiši ba ba tšwago Yuropa bao ba ilego ba fihla nageng ya Amerika Bogare le ya Amerika Borwa go thoma mafelelong a lekgolo la bo-15 la nywaga. Ba bone di-macaw, e lego mapapagai a mesela e metelele ao a ka hwetšwago dinageng tša go fiša kudu tša Amerika. Go se go ye kae, ke ge diswantšho tša dinonyana tše tše di kgahlišago di tšweletše mebapeng ya dinaga tšeo e le sešupo sa paradeise yeo e sa tšwago go hwetšwa.
Di-macaw tše tona gotee le tša ditshadi di na le mebala ya go taga kudu, e lego seo se dirago gore di fapane kudu le dinonyana tše dingwe tša mebala e tagilego. Le gona di-macaw ke dinonyana tše bohlale le tšeo di phelago ka sehlopha, tša mašata a makgwakgwa le ao a hlabago. Di tloga dihlageng tša tšona e sa le mesong di le ka dihlopha tša dinonyana tše e ka bago tše 30 di yo tsoma dipeu, dienywa le mehuta e mengwe ya dijo. Ka ge di-macaw e le mapapagai, gantši di diriša manala a tšona go swara dijo, tšeo di di jago ka melomo ya tšona e megolo ya go kobega. Di kgona le go pšhatla dikoko tše thata ka melomo ya tšona! Ge di fetša go ja, ka tlwaelo di fofela magageng goba maribeng a dinoka gore di je leraga leo le ka thušago go ntšha mpholo wo o lego dijong tša tšona gaešita le go nea mmele dikhemikhale tšeo o di hlokago.
“Selo se sengwe le se sengwe [Modimo] o se dirile e le se sebotse ka nako ya sona.”
Gantši macaw e tona le e tshadi di dula go- tee bophelo ka moka gomme di thušana go godiša bana ba tšona. Mehuta e fapafapanego ya tšona e aga dihlaga diphagong tša dihlare, mekoting yeo e lego maribeng a dinoka le diolong, goba mekoting le mengeng ya magaga moo e tona le e tshadi di ka bonwago di ronana dinta. Le ge e le gore matswiana a di-macaw a ba a šetše a gotše ka botlalo ge a na le dikgwedi tše tshela, a dula le batswadi ba ona go fihlela mo e ka bago mengwaga e meraro. Di-macaw tšeo di dulago nageng di phela mengwaga e 30 go ya go e 40, eupša tše dingwe tša tšeo di ruilwego di ile tša phela mengwaga e fetago e 60. Go na le mehuta e ka bago e 18 ya dinonyana tše, yeo e mengwe ya yona e bontšhitšwego mo:


c: text/html

text:
INDONESIA
Mokgatlo wa Sehlopha sa Barutwana ba Beibele
MAFELELONG a bo-1930, mokgatlo o mofsa wa bodumedi wo o bitšwago Bibelkring (e lego leina la Sedutch leo le bolelago gore “sehlopha sa barutwana ba Beibele”) o ile wa tšwelela kgauswi le Letsha la Toba ka Leboa la Sumatra. Mokgatlo wo o ile wa thoma ka morago ga gore barutiši ba mmalwa ba amogele dikgatišo go mmulamadibogo yo a itšego, mohlomongwe Eric Ewins, yo a ilego a etela Letsha le ka 1936 go tlo bolela ditaba tše dibotse. Dilo tšeo barutiši bao ba ilego ba di bala dikgatišong tšeo di ile tša ba tutueletša go tlogela Kereke ya Protestanta ya Batak gomme ba thoma dihlopha tša dithuto tša magae tša Beibele. Dihlopha tšeo di ile tša gola gomme tša phatlalala go fihlela ditho tša tšona e eba tše makgolo. *
Ditho tša pele tša Mokgatlo wo di ile tša hwetša ditherešo tše mmalwa tša Beibele ka go bala dikgatišo tšeo di ilego tša tlogelwa ke mmulamadibogo yoo. Dame Simbolon yo a hweditšego therešo ka 1972, yo e bego e le setho sa Mokgatlo woo o itše: “Sehlopha se se ile sa gana go dumediša folaga le go keteka Keresemose le matšatši a matswalo. Ba bangwe ba be ba bile ba bolela ditaba tše dibotse ka ntlo le ntlo.” Lega go le bjalo, ka ge mokgatlo wo wa bodumedi o be o sa thekgwe ke mokgatlo wa Modimo, gateetee o ile wa wela kotsing ya go ithekga ka dikgopolo tša batho. Kgaetšedi Limeria Nadapdap yoo le yena e kilego ya ba setho sa mokgatlo woo, o re: “Basadi ba be ba sa dumelelwa go diriša ditlolo, go apara mabenyabje, diaparo tša mehleng yeno goba gaešita le dieta. Le gona ditho tša ona di ile tša thibelwa go hwetša karata ya boitsebišo, e lego selo seo se ilego sa galefiša mmušo.”
Mafelelong Mokgatlo woo o ile wa tšwa diripa tše mmalwa gomme wa feleletša o phuhlame. Ge ka morago babulamadibogo ba boetše Letsheng la Toba, batho ba bantši bao e kilego ya ba ditho tša Mokgatlo woo ba ile ba amogela therešo.
^ ser. 1 Methopo e mengwe e akanyetša gore palo ya ditho tša Mokgatlo wo e ile ya fihla go dikete.

robotstxt: allowed

filter: keep


text:
Na go a Kgonega Gore Banyalani ba Ratane sa Ruri?
“Go tuka ga [lerato] go etša go tuka ga mollo, kgabo ya Jah.”—SEFELA 8:6.
1, 2. Ke bomang bao ba ka holwago ke go hlahloba ka kelohloko puku ya Sefela sa Difela, gona ka baka la’ng? (Bona seswantšho se se lego ka mo godimo.)
‘BONA kamoo ba lebelelanago ka lerato le go swarana ka borutho! Ke mang a ka ganetšago gore batho ba ba ratana wa go hwa!’ Mantšu a a duma ka monaganong wa mogolo yo a sa tšwago go nyadiša banyalani ba bafsa. Ge banyalani ba ba ema ka pele ga ba-tla-lenyalong gore ba tantshe, mogolo yo o duletše go ipotšiša gore: ‘Na lenyalo le le tla swarelela? Ge nywaga e dutše e eya, na lerato la bona le tla tia goba le tla fola?’ Ruri lerato la monna le mosadi e ka ba le le kgahlišago kudu ge le ka swarelela gomme la se šišinyege. Lega go le bjalo, ka ge manyalo a mantši a thubega, ga go makatše go botšiša ge e ba go kgonega gore batho ba ratane sa ruri.
2 Leratorato le be le hlokwa gaešita le mehleng ya Kgoši Solomone wa Isiraeleng ya bogologolo. Ge Solomone a be a bolela ka boemo bja boitshwaro bja mehleng ya gagwe o ngwadile gore: “Go ba sekete (1 000) ke hweditše monna o tee yo a lokilego, eupša gare ga ba ka moka ga se ka hwetša mosadi yo a lokilego. Selo setee seo ke se hweditšego ke gore Modimo wa therešo o dirile batho ba lokile, eupša bona ba itsomela maano a mantši.” (Mmo. 7:26-29) Ka baka la tutuetšo e matla ya basadi bašele bao ba bego ba rapela modimo wa Baali, boitshwaro bo be bo hlephile kudu mehleng ya Solomone moo a ilego a thatafalelwa ke go hwetša monna goba mosadi yo a bego a itshwere gabotse. * Lega go le bjalo, sereto seo a se ngwadilego mo e ka bago nywaga e 20 pejana ga moo, e lego Sefela sa Difela, se bontšha gore go a kgonega gore monna le mosadi ba ratane sa ruri. E bile se hlalosa ka tsela e kgahlišago kamoo lerato leo le lego ka gona le kamoo le bontšhwago ka gona. Bahlanka ba Jehofa bao ba lego lenyalong le bao ba sego lenyalong ba ka ithuta mo gontši leratong le bjalo ka go hlahloba ka kelohloko puku ye ya Beibele.
LERATORATO LE A KGONEGA!
3. Ke ka baka la’ng go kgonega gore monna le mosadi ba ratane sa ruri?
3 Bala Sefela sa Difela 8:6. Polelwana e rego “kgabo ya Jah” yeo e dirišeditšwego go hlalosa lerato e bolela mo gontši kudu. Leratorato ke “kgabo ya Jah” ka kgopolo ya gore Jehofa ke yena Mothopo wa lerato leo. O bopile motho ka seswantšho sa gagwe a na le bokgoni bja go bontšha lerato. (Gen. 1:26, 27) Ge Modimo a be a tliša mosadi wa mathomo e lego Efa go monna wa mathomo e lego Adama, Adama o ile a bolela sereto se se kgahlišago kudu. Ga go pelaelo gore Efa o ile a ikwa a rata Adama kudu, yoo ‘a ntšhitšwego’ go yena. (Gen. 2:21-23) Ka ge Jehofa a bopile batho ba na le bokgoni bja go bontšha lerato, go a kgonega gore monna le mosadi ba ratane sa ruri.
4, 5. Anega ka boripana puku ya Sefela sa Difela.
4 Lerato la magareng ga monna le mosadi le na le dilo tše dingwe ka ntle le kgonagalo ya gore e be la sa ruri le leo le swarelelago. Tše dingwe tša dilo tšeo di hlalositšwe ka tsela e kgahlišago ka pukung ya Sefela sa Difela. Kopelo ye e ngwadilwe go swana le setori sa marato, gomme e re botša ka lerato la magareng ga kgarebe ya motsaneng wa Shunema, goba Shulema, le moratiwa wa yona wa modiši. Ngwanenyana yo o ile a tlišwa mošašeng wa Solomone, yoo a bego a hlomile mošaša kgauswi le tšhemo ya diterebe yeo ngwanenyana yo a bego a e hlokometše, ka gobane Solomone o be a kgahlilwe ke bobotse bja gagwe. Eupša di tloga fase feela, go ile gwa ba molaleng gore ngwanenyana yo o rata lesogana la gagwe la modiši. Ge Solomone a dutše a mo goketša gore a ratane le yena, ngwanenyana yo o mmotša gabotse gore yena o rata lesogana la gagwe feela. (Sefela 1:4-14) Lesogana le la modiši le ile la kgona go tsena mošašeng woo gomme la botšana mantšu a lerato le kgarebe ya lona.—Sefela 1:15-17.
5 Solomone o ile a boela Jerusalema, a sepela le kgarebe yeo; gomme lesogana la modiši la e šala morago. (Sefela 4:1-5, 8, 9) Maano ka moka a Solomone a gore kgarebe yeo e ratane le yena a ile a palelwa. (Sefela 6:4-7; 7:1-10) Mafelelong, kgoši ye e ile ya e dumelela go boela gae. Kopelo ye e fela ngwanenyana yo a kgopela gore moratiwa wa gagwe a ‘swane le tshepe’ gomme a kitime a tle go yena.—Sefela 8:14.
6. Ke ka baka la’ng go se bonolo go tseba baanegwa ba ka pukung ya Sefela sa Difela?
6 Gaešita le ge Solomone a ngwadile “kopelo” ye ka bokgwari bjo bogolo, ga go bonolo go tseba batšeakarolo, go tseba moo motho a bolelago a nnoši le go hlatha ditoro tša yona. (Sefela 1:1) Go ya ka The New Interpreter’s Dictionary of the Bible, “tabakgolo ga se ditiragalo tša kanegelo, kanegelo ka boyona, molaodiši le moanegwathwadi.” Ka gona go ka direga gore maina a baanegwa a ntšhitšwe ka morero wa gore mmadi a se ke a šitišwa go ipshina ka sereto se le mokgwa woo se ngwadilwego ka wona. Lega go le bjalo, o ka kgona go tseba gore mantšu a itšego a boletšwe ke mang ka go ela hloko seo a se bolelago goba gore o se botša mang.
‘DIPONTŠHO TŠA GAGO TŠA LERATO DI PHALA BEINE’
7, 8. O ka hlalosa bjang ‘dipontšho tša lerato’ tšeo di lego ka pukung ya Sefela sa Difela? Nea mehlala.
7 Sefela sa Difela se tletše ka ‘dipontšho tša lerato’ magareng ga kgarebe ya Shunema le lesogana la yona la modiši. Gaešita le ge dipontšho tšeo tša lerato e le tša batho ba ka Bohlabela bao ba phetšego nywageng e ka bago e 3 000 e fetilego, gomme di ka bonagala di sa tlwaelega go babadi ba mehleng yeno, di re ruta mo gontši e bile maikwelo ao di a fetišetšago re a tlwaetše. Ka mohlala, lesogana la modiši le reta mahlo a kgarebe ya lona a mabotsana le a mašweu ka go a bapetša le a “maeba.” (Sefela 1:15) Kgarebe ye yona e bapetša mahlo a lesogana la yona le maebana ao a lego mekerong ya meetse. (Bala Sefela sa Difela 5:12.) E be e bona dithaka tša mahlo a lesogana la yona tšeo di dikologilwego ke bošweu di swana le maebana ao a hlapago ka maswi.
8 Ga se gore mantšu ka moka a lerato kopelong ye a bolela ka bobotse bja ka ntle feela. Ela hloko seo lesogana la modiši le se bolelago ka seo se tšwago ka molomong wa kgarebe ya lona. (Bala Sefela sa Difela 4:7, 11.) Le re melomo ya kgarebe ye e “rotha todi ya lemapo.” Ka baka la’ng? Ka gobane todi ya lemapo e bose kudu go feta todi yeo e bethilwego ke moya. “Ka tlase ga leleme la [kgarebe ye] ke maswi le dinose,” e lego seo se bolelago gore go swana le todi le maswi, mantšu a yona a bose e bile a a kgahliša. Go molaleng gore ge lesogana le le botša kgarebe ya lona gore ‘ke e botsana mo gohle, le gona ga e na bosodi,’ ga le bolele feela ka ponagalo ya ka ntle.
9. (a) Lerato la magareng ga banyalani le akaretša’ng? (b) Ke ka baka la’ng go le bohlokwa gore banyalani ba botšane gore ba a ratana?
9 Lenyalo ga e fo ba konteraka goba tumelelano yeo e se nago lerato le borutho. Ge e le gabotse, lerato ke leswao le legologolo lenyalong la Bakriste. Eupša re bolela ka lerato la mohuta mang? Na ke lerato leo le laolwago ke melao ya motheo ya Beibele? (1 Joh. 4:8) Na ke lerato la tlhago—lerato la magareng ga ditho tša lapa? Na ke lerato le borutho la magareng ga bagwera ba bagolo? (Joh. 11:3) Na ke lerato la magareng ga monna le mosadi? (Die. 5:15-20) Ge e le gabotse, lerato la kgonthe le la sa ruri la magareng ga banyalani le akaretša mehuta yeo ka moka ya lerato. Lerato le bonagala gabotse ge re le bontšhana. Ruri e tloga e le gabohlokwa gore banyalani ba se ke ba dumelela mediro ya letšatši le letšatši e ba šitiša go botšana gore ba a ratana! Dipontšho tše bjalo tša lerato di ka thuša banyalani kudu gore ba ikwe ba šireletšegile le go thaba lenyalong la bona. Ditšong tšeo gantši motho a kgethelwago molekane wa lenyalo, moo monna le mosadi ba sa tsebanego gakaalo pele ga lenyalo, go dula ba botšana gore ba ratana kudu go tla thuša gore lerato la bona le gole le go atlegiša lenyalo la bona.
10. Go nagana ka dipontšho tša lerato go ka ba le mafelelo afe lenyalong?
10 Dipontšho tša lerato magareng ga banyalani di na le mehola e mengwe gape. Kgoši Solomone o ile a holofetša ngwanenyana wa Moshulamithe “maseka a gauta le dipheta tša silifera.” O ile a mo reta kudu, a re ke “yo mobotsana go etša kgwedi e tletšego, yo a sekilego go etša letšatši leo le phadimago.” (Sefela 1:9-11; 6:10) Eupša kgarebe ye e ile ya dula e botegela lesogana la yona la modiši. Ke’ng seo se ilego sa e matlafatša le go e homotša ge ba be ba sa bonane? Kgarebe ye e a re botša. (Bala Sefela sa Difela 1:2, 3.) E ile ya thušwa ke go nagana ka ‘dipontšho tša lerato’ tšeo lesogana la yona le ilego la e bontšha tšona. Go kgarebe ye, dipontšho tšeo di be “di phala beine” yeo e thabišago pelo ya motho, e bile leina la lesogana leo le lapološa go swana le ‘makhura ao a tšholletšwego’ hlogong. (Ps. 23:5; 104:15) Ee, go nagana ka dipontšho tša lerato tšeo le kilego la di bontšhana go ka tiiša lerato la lena. Ruri e tloga e le gabohlokwa gore banyalani ba bontšhane dipontšho tša lerato gantšintši!
LE SE KE LA TSOŠA LERATO LA KA “GO FIHLELA LE ITLELA”
11. Bakriste bao ba sego lenyalong ba ka ithuta’ng go ngwanenyana wa Moshulamithe ge a be a eniša ba bangwe gore ba se ke ba tsoša lerato la gagwe?
11 Le gona Sefela sa Difela se ruta Bakriste bao ba sego lenyalong dithuto tša bohlokwa, kudukudu bao ba nyakago balekane. Kgarebe ye e be e sa ikwe e ka ratana le Solomone. E ile ya eniša barwedi ba Jerusalema ka gore: “Le se ke la leka go tsoša goba go phafoša lerato la ka go fihlela le itlela.” (Sefela 2:7; 3:5) Ka baka la’ng? Ka gobane go fošagetše go fo ratana le motho le ge e le ofe. Ka gona, Mokriste yo bohlale yo a nyakago go tsena lenyalong o tla leta ka go se fele pelo go fihlela go etla motho yo a tla mo ratago e le ka kgonthe.
12. Ke ka baka la’ng ngwanenyana wa Moshulamithe a ile a ratana le lesogana la modiši?
12 Ke ka baka la’ng ngwanenyana wa Moshulamithe a ile a ratana le lesogana la modiši? Ke therešo gore lesogana leo le be le le botsana, le swana le “tshepe”; matsogo a lona a le matla go swana le “gauta”; gomme maoto a lona a le botsana e bile a tiile go swana le “dikokwane tša mmabole.” Eupša ga se feela gore lesogana le le be le le botsana e bile e le senatla. ‘Moratiwa wa kgarebe ye ge a le gare ga masogana o be a etša sehlare sa moapola gare ga dihlare tša sethokgwa.’ Ngwanenyana yo o be a rata lesogana le ka gobane o be a tseba gore le be le rata Modimo.—Sefela 2:3, 9; 5:14, 15.
13. Ke ka baka la’ng lesogana la modiši le be le rata ngwanenyana wa Moshulamithe?
13 Go thwe’ng ka ngwanenyana wa Moshulamithe? Gaešita le ge a be a le botsana kudu go ka kgahla le kgoši yeo ka nako yeo e bego e na le “bahumagadi ba masometshela, basadi ba direthe ba masomeseswai le basetsana ba bantšintši,” o be a ipona e “no ba letšobana la safrona la molaleng,” e lego letšoba la go se re selo. Ngwanenyana yo o be a tloga a ikokobeditše e bile a ipoeditše. Ga go makatše ge a be a “etša letšoba gare ga ditshehlo,” e lego dilo tšeo modiši a bego a tlwaelane le tšona! O be a botegela Jehofa.—Sefela 2:1, 2; 6:8.
14. Lerato leo le hlalositšwego pukung ya Sefela sa Difela le ruta Bakriste bao ba nyakago go tsena lenyalong thuto efe?
14 Ka Mangwalong, Bakriste ba botšwa tsebe-go-kwa gore ba nyale “feela Moreneng.” (1 Bakor. 7:39) Mokriste yo a nyakago go tsena lenyalong ga a leke go ratana le motho yo e sego Hlatse eupša o nyaka molekane feela gare ga barapedi ba botegago ba Jehofa. Go feta moo, gore re kgone go lebeletšana le maemo a bophelo ka khutšo lenyalong le go hlankela Modimo ka botee, go nyakega gore re be le tumelo go Modimo le go ineela go yena—e lego dika tše dibotse tšeo re swanetšego go di lebelela mothong yo re nyakago go nyalana le yena. Tše ke dika tšeo lesogana la modiši le ngwanenyana wa Moshulamithe ba bego ba na le tšona.
MONYADIWA WA KA O SWANA LE “SERAPA SE SE AGELEDITŠWEGO”
15. Banna le basadi bao ba ratago Modimo bao ba sego lenyalong ba ka ithuta’ng mohlaleng wa ngwanenyana wa Moshulamithe?
15 Bala Sefela sa Difela 4:12. Ke ka baka la’ng lesogana le la modiši le bolela gore moratiwa wa lona o swana le “serapa se se ageleditšwego”? Serapa seo se ageleditšwego ka morako goba ka fense ga se tsenwe ke mang le mang. Go tsena feela motho yo a swerego senotlelo. Ngwanenyana wa Moshulamithe o be a swana le serapa seo ka gobane o be a bontšhana lerato feela le lesogana leo le bego le tlo mo nyala—lesogana la modiši. Ka go se ineele dikgoketšong tša kgoši, o ile a ipontšha a swana le “morako,” e sego “mojako” wo o fo go ipulegela. (Sefela 8:8-10) Ka mo go swanago, banna le basadi bao ba sego lenyalong bao ba ratago Modimo ba letetše go tlo bontšhana lerato le balekane ba bona ba ka moso.
16. Puku ya Sefela sa Difela e re ruta’ng ka lefereyo?
16 Ge lesogana le la modiši le be le kgopela ngwanenyana wa Moshulamithe gore ba intšhe ka sehla sa seruthwane, dikgaetšedi tša gagwe di ile tša gana. Go e na le moo, di ile tša mo nea mošomo wa go hlokomela serapa sa merara. Ka baka la’ng? Na di be di sa mmote? Na mohlomongwe di be di nagana gore o tla itshwara ka tsela e gobogilego le lesogana la gagwe? Ge e le gabotse, di be di thuša kgaetšedi ya tšona gore e se ke ya ipea maemong ao a ka e wetšago boitshwarong bjo bo gobogilego. (Sefela 1:6; 2:10-15) Ka gona thuto go Bakriste bao ba sego lenyalong še: Nakong ya lefereyo, gatang megato yeo e tlago go le boloka le hlwekile. Phemang go ba mafelong ao le sa bonwego ke motho. Gaešita le ge e se phošo go bontšhana dipontšho tša lerato tše di hlwekilego, itlhokomeleng gore le se ke la ba maemong a lekago.
17, 18. O hotšwe bjang ke go ahlaahla puku ya Sefela sa Difela?
17 Gantši banyalani ba Bakriste ba tsena lenyalong ba ratana kudu. Ka ge tokišetšo ya lenyalo yeo e thomilwego ke Jehofa e le ya sa ruri, go bohlokwa kudu gore banyalani ba katanele go boloka lerato la bona le tuka le go dula ba phela ka tsela yeo lerato la bona le tla golago.—Mar. 10:6-9.
18 Ge o nyaka molekane wa lenyalo, nyaka motho yo o tla mo ratago e le ka kgonthe ke moka o tiiše lerato leo le go dira gore le dule le tuka, go etša ge go hlalositšwe go Sefela sa Difela. Go sa šetšwe gore o nyaka molekane wa lenyalo goba o šetše o le lenyalong, eka o ka thabela leratorato—yona “kgabo ya Jah.”—Sefela 8:6.
^ ser. 2 Bala Morokami wa January 15, 2007, letlakala 31.


text:
Amogela Tayo ya Jehofa ka Mehla
“O se lahle tayo ya Jehofa.”—DIEMA 3:11, PK.
1. Ke ka baka la’ng re swanetše go amogela tayo ya Modimo?
KGOŠI SALOMO wa Isiraele ya bogologolo o nea yo mongwe le yo mongwe wa rena lebaka le lebotse la go amogela tayo e tšwago go Modimo. Salomo o re: “Ngwana-ka, o se lahle tayo ya Jehofa, gomme o se fele pelo ka baka la tsholo ya gagwe; gobane Jehofa o sola yo a mo ratago, bjalo ka tatago motho ge a sola morwa wa gagwe yo a mo ratago.” (Diema 3:11, 12, PK) Ee, Tatago wa legodimong o a go laya ka ge a go rata.
2. “Tayo” e hlaloswa bjang, gomme motho a ka newa tayo ka tsela efe?
2 “Tayo” e bolela kotlo, phošollo, taelo le thuto. Moapostola Paulo o ngwadile gore: “Ga go na tayo yeo mo nakong ye e bonagalago e thabiša, eupša e bohloko; lega go le bjalo ka morago ga moo go bao ba tlwaeditšwego ka yona e tšweletša seenywa sa khutšo, e lego toko.” (Baheberu 12:11) Go amogela le go diriša tayo ya Modimo go ka go thuša go kgomarela tsela ya toko gomme ka go rialo gwa go batametša kgaufsi le Modimo yo mokgethwa, Jehofa. (Psalme 99:5) O ka phošollwa ke badumedi-gotee le wena, dilo tšeo o ithutago tšona dibokeng tša Bokriste le ge o ithuta Lentšu la Modimo le dikgatišo tša “molaki yo a botegago.” (Luka 12:42-44) Ruri o tla leboga kudu ge o lemošwa ka selo se itšego seo se nyakago go fetošwa! Eupša go ka nyakega tayo efe ge go dirilwe sebe se segolo?
Lebaka Leo ka Lona ba Bangwe ba Kgaolwago
3. Go kgaolwa go dirwa neng?
3 Bahlanka ba Modimo ba ithuta Beibele le dikgatišo tša Bokriste. Ditekanyetšo tša Jehofa di ahla-ahlwa dibokeng tša bona, dikopanong tše dinyenyane le tše dikgolo. Ka baka leo, Bakriste ba tseba seo Jehofa a se nyakago go bona. Go kgaolwa go dirwa ge feela setho sa phuthego se dira sebe se segolo gomme se sa itshole.
4, 5. Ke mohlala ofe wa Mangwalo mabapi le go kgaolwa wo o bontšhwago mo, gomme ke ka baka la’ng phuthego e ile ya kgothaletšwa go bušetša motho yoo?
4 Ela hloko mohlala wa Mangwalo wa motho yo a kilego a kgaolwa. Phuthego ya Korinthe e ile ya kgotlelela “bootswa bjo bo [bego bo se] gona gaešita le gare ga ditšhaba, gore motho yo mongwe o [be a] tšere mosadi wa tatagwe.” Paulo o ile a kgothaletša Bakorinthe gore ba “gafele motho yo bjalo Sathane gore go senyege nama, e le gore moya o phološwe letšatšing la Morena.” (1 Bakorinthe 5:1-5) Ge a be a kgaolwa gomme ka go rialo a gafelwa Sathane, modiradibe yoo o be a e-ba karolo ya lefase la Diabolo gape. (1 Johane 5:19) Go rakwa ga gagwe go tlošitše tutuetšo e kgopo ya nama ka phuthegong gomme gwa boloka “moya” wa Modimo, goba mokgwa o tutuetšago.—2 Timotheo 4:22; 1 Bakorinthe 5:11-13.
5 Paulo o kgothaleditše Bakriste ba kua Korinthe gore ba bušetše modiradibe yoo ka phuthegong pele ga ge go ka feta nako e telele kudu. Ka baka la’ng? Moapostola o boletše gore e be e le bakeng sa gore ba se ke ba “radiwa ke Sathane.” Go bonala modiradibe a be a itshotše gomme a hlwekišitše bophelo bja gagwe. (2 Bakorinthe 2:8-11) Ge e ba Bakorinthe ba ile ba gana go bušetša motho yo a itsholago, Sathane o be a tla ba radia ka kgopolo ya gore ba be ba tla ba le dipelo tše thata gomme ba se lebalele go etša ge Diabolo a be a nyaka gore ba be bjalo. Go bonagala gabotse gore kapejana ba ile ba ‘lebalela le go homotša’ motho yo a itsholago.—2 Bakorinthe 2:5-7.
6. Ke’ng seo se ka fihlelelwago ka go kgaola?
6 Ke’ng seo se fihlelelwago ka go kgaola? Go boloka leina la Jehofa le lekgethwa le hlwekile gomme go šireletša botumo bjo bobotse bja batho ba gagwe. (1 Petro 1:14-16) Go tloša modiradibe yo a sa itsholego ka phuthegong go godiša ditekanyetšo tša Modimo gomme go dira gore phuthego e dule e hlwekile moyeng. Le gona go ka dira gore motho yo a sa itsholego a hlaphogelwe monaganong.
Go Itshola go Bohlokwa
7. Go palelwa ke go ipobola dibe go bile le mafelelo afe go Dafida?
7 Bontši bja bao ba dirago sebe se segolo ba itshola e le ka kgonthe gomme ga ba kgaolwe ka phuthegong. Ke therešo gore go itshola e le ka kgonthe ga go itlele feela. Ela hloko Kgoši Dafida wa Isiraele, yo a hlamilego Psalme ya bo-32. Kopelo yeo e utolla gore Dafida o ile a fetša nako e itšego a sa ipobole dibe tša gagwe tše dikgolo, tšeo go bonagalago di be di akaretša Batseba. Mafelelo e bile gore kgateletšo yeo a e baketšwego ke dibe tša gagwe e ile ya mo fetša matla, go fo swana le ge phišo e kgolo ya selemo e monya monola wa sehlare. Dafida o ile a tlaišega mmeleng le monaganong, eupša ge a be a ‘ipobola dibe tša gagwe, Jehofa o ile a mo lebalela.’ (Psalme 32:3-5) Ke moka Dafida o ile a opela ka gore: “Wa lehlôxônôlô ké motho eo Morêna a sa mmalelexo molato, a se naxo bofora mo pelong.” (Psalme 32:1, 2) Ruri e be e le mo gobotse go hwetša kgaugelo ya Modimo!
8, 9. Boitsholo bo bonagatšwa bjang, gomme bo bohlokwa gakaaka’ng mabapi le go bušetšwa ga motho yo a kgaotšwego?
8 Ka gona, go molaleng gore modiradibe o swanetše go ipobola e le gore a hwetše kgaugelo. Lega go le bjalo, go hlabja ke dihlong goba go tshwenyega ka gore sebe se tla tsebja ga se go itshola. “Go itshola” go bolela go “fetoša monagano wa motho” mabapi le boitshwaro bjo bobe, ka baka la go swaba. Motho yo a itsholago o na le ‘pelo e robegilego le e setlegilego’ gomme o nyaka go ‘lokiša phošo’ ge e ba go kgonega.—Psalme 51:17; 2 Bakorinthe 7:11.
9 Go itshola go bohlokwa kudu ge go tliwa tabeng ya go bušetšwa ka phuthegong ya Bokriste. Motho yo a kgaotšwego ga a fo amogelwa gape ka phuthegong ka morago ga ge go fetile nako e itšego. Pele ga ge a ka bušetšwa, boemo bja gagwe bja pelo bo swanetše go fetoga e le ruri. O swanetše go lemoga bogolo bja sebe sa gagwe le kgobošo yeo a e tlišitšego leineng la Jehofa le phuthego. Modiradibe o swanetše go itshola, a rapelele tebalelo ka go tšwa pelong gomme a dumelelane le dinyakwa tša Modimo tša go loka. Ge a kgopela go bušetšwa, o swanetše go kgona go nea bohlatse bja gore o itshotše gomme o tšweletša “mediro yeo e swanelago boitsholo.”—Ditiro 26:20.
Ke ka Baka La’ng o Swanetše go Ipobola Dibe?
10, 11. Ke ka baka la’ng re sa swanela go leka go uta sebe?
10 Ba bangwe bao ba dirilego sebe ba ka bolela gore: ‘Ge ke botša motho sebe sa-ka, nka swanelwa ke go araba dipotšišo tše di lešago dihlong gomme nka kgaolwa. Eupša ge ke ikhomolela, nka phema seo gomme ga go na motho ka phuthegong yo a ka tsogago a tsebile seo.’ Go nagana ka tsela e bjalo ke go hlokomologa ditaba tše dingwe. Ke dife?
11 Jehofa ke “Modimo yo mabobo le kxauxêlô, wa xo se fêlê pelo, wa botho byo boxolo le therešô. Wa xo bolokêla ba dikete-kete botho, wa xo lebalêla batho bokxôpô le dikaroxô le dibê.” Lega go le bjalo, o phošolla batho ba gagwe “ka tekanyo.” (Ekisodo 34:6, 7; Jeremia 30:11, PK) Ge e ba o ka dira sebe se segolo, o tla gaugelwa bjang ke Modimo ge o leka go uta sebe seo? Jehofa o a se bona, gomme sebe ga se selo seo a fogo se hlokomologa.—Diema 15:3; Habakuku 1:13.
12, 13. Go leka go uta sebe go ka feleletša ka eng?
12 Ge e ba o dirile sebe se segolo, go ipobola go ka go thuša gore o boele o be le letswalo le lebotse. (1 Timotheo 1:18-20) Eupša go palelwa ke go ipobola go ka feleletša ka letswalo le le hwilego leo le ka go dirišago sebe se sengwe gape. Gopola gore ga se feela gore o dira sebe go motho yo mongwe goba phuthego. O dira sebe kgahlanong le Modimo. Mopsalme o opetše ka gore: “Morêna . . . sedulô sa xaxwe se kwa maxodimong; mahlô a xaxwe a a bôna; dintaka tša xaxwe di šetša bana ba batho. Morêna ó šetša ba ba lokilexo le ba babe.”—Psalme 11:4, 5.
13 Jehofa a ka se ke a šegofatša motho le ge e le ofe yo a utago sebe se segolo gomme a leka go dula ka phuthegong e hlwekilego ya Bokriste. (Jakobo 4:6) Ka gona, ge e ba o ile wa wela sebeng gomme o nyaka go dira se se lokilego, o se ke wa dika-dika go ipobola ka go botega. Go sego bjalo, o tla ba le letswalo le le lego molato, kudu-kudu ge o bala goba o e-kwa keletšo yeo e lego mabapi le ditaba tše bjalo tše dikgolo. Go thwe’ng ge e ba Jehofa a ka go amoga moya wa gagwe, go etša ge a dirile go Kgoši Saulo? (1 Samuele 16:14) Ge moya wa Modimo o tlošitšwe, o ka wela sebeng se segolo le go feta.
Bota Bana Beno Bao ba Botegago
14. Ke ka baka la’ng modiradibe a swanetše go latela keletšo ya Jakobo 5:14, 15?
14 Ka gona, modiradibe yo a itsholago o swanetše go dira’ng? “A a bitše bagolo ba phuthego ba mo rapelele, ba mo tlotša ka makhura leineng la Jehofa. Thapelo ya tumelo e tla fodiša yo a fokolago, gomme Jehofa o tla mo tsoša.” (Jakobo 5:14, 15) Go ya go bagolo ke tsela e nngwe ya gore motho a “[tšweletše] dienywa tše di swanelago boitsholo.” (Mateo 3:8) Banna ba bao ba botegago le ba botho ba tla ‘mo rapelela le go mo tlotša ka makhura leineng la Jehofa.’ Ka go swana le makhura ao a fodišago, keletšo ya bona e tšwago Beibeleng e tla homotša motho le ge e le ofe yo a itsholago e le ruri.—Jeremia 8:22.
15, 16. Bagolo ba Bakriste ba latela bjang mohlala wo o beilwego ke Modimo, wo o begilwego go Hesekiele 34:15, 16?
15 Ruri Modiši wa rena, Jehofa, o beile mohlala o lerato ge a be a lokolla Bajuda bokgobeng bja Babilona ka 537 B.C.E. le ge a be a lokolla Isiraele ya moya go “Babilona o Mogolo” ka 1919 C.E.! (Kutollo 17:3-5; Bagalatia 6:16) Ka baka leo, o ile a phethagatša kholofetšo ya gagwe e rego: “Dinku tša-ka ke tlo di diša Nna ka nnoši, ka di hutamiša. . . . Tše di timetšexo ke tlo di nyaka; tše di tšitlanexo ke tlo di buša; tše di xobetšexo ke tlo di fapa; tše di babiwaxo ke tlo alafa.”—Hesekiele 34:15, 16.
16 Jehofa o ile a fepa dinku tša gagwe tša seswantšhetšo, a dira gore di robale di šireletšegile gomme a tsoma tše di timetšego. Ka mo go swanago, badiši ba Bakriste ba kgonthišetša gore mohlape wa Modimo o hlokomelwa gabotse moyeng e bile o šireletšegile. Bagolo ba tsoma dinku tšeo di fapogago phuthegong. Go etša ge Modimo a ile a ‘fapa tše di gobetšego,’ balebeledi ba “fapa” dinku tše di gobaditšwego ke mantšu a yo mongwe goba ditiro tša tšona ka noši. Le gona go etša ge Modimo a ‘matlafaditše e babjago,’ bagolo ba thuša bao ba babjago moyeng, mohlomongwe ka baka la go dira diphošo.
Kamoo Badiši ba Neago Thušo
17. Ke ka baka la’ng re sa swanela go dika-dika go tsoma thušo ya moya go bagolo?
17 Bagolo ka lethabo ba dira ka go dumelelana le keletšo ye: “Tšwelang pele le bontšha kgaugelo . . . , le dira bjalo ka poifo.” (Juda 23) Bakriste ba bangwe ba dirile sebe se segolo ka go wela boitshwarong bjo bo gobogilego bja tša botona le botshadi. Eupša ge e ba ruri ba itshola, ba ka kgodišega ka kgaugelo le tshwaro e botse ya bagolo bao ba fagahletšego go ba thuša moyeng. Paulo ge a ikakaretša o boletše ka banna ba bjalo gore: “E sego gore re babuši ba tumelo ya lena, eupša re badirišani gore le thabe.” (2 Bakorinthe 1:24) Ka baka leo, o se ke wa dika-dika go tsoma thušo ya bona ya moya.
18. Bagolo ba swara bjang badumedi-gotee le bona bao ba dirilego sebe?
18 Ge e ba o dirile sebe se segolo, ke ka baka la’ng o ka bota bagolo? Ka gobane ke badiši ba bagolo ba mohlape wa Modimo. (1 Petro 5:1-4) Ga go na modiši yo lerato yo a bethago nku e kwago le e llago ge e ikgobaditše. Ka gona, ge bagolo ba swaragana le taba ya badumedi-gotee le bona bao ba dirilego sebe, ga se taba ya bosenyi le kotlo, eupša ke taba ya sebe le go boela sekeng moyeng ge go kgonega. (Jakobo 5:13-20) Bagolo ba swanetše go ahlola ka toka gomme ba “sware mohlape ka bonolo.” (Ditiro 20:29, 30; Jesaya 32:1, 2) Go swana le Bakriste ba bangwe ka moka, bagolo ba swanetše go ‘bontšha toka, botho bjo lerato le go ipoetša ge ba sepela le Modimo.’ (Mika 6:8) Dika tše bjalo di bohlokwa ge go dirwa diphetho tše di akaretšago bophelo le tirelo e kgethwa ya “mohlape wa mafulô [a Jehofa].”—Psalme 100:3.
Ka go swana le badiši ba bogologolo, bagolo ba Bakriste ba “fapa” dinku tša Modimo tše di gobetšego
19. Bagolo ba Bakriste ba leka go phošolla motho ba e-na le boemo bofe bja kgopolo?
19 Badiši ba Bakriste ba kgethwa ka moya o mokgethwa gomme ba leka go hlahlwa ke wona. Ge “motho a gata kgato e fošagetšego pele a lemoga”—go le bjalo ka ge eka o itebetše—banna ba moya bao ba swanelegago ba leka go “bušetša motho yo bjalo tseleng ka moya wa boleta.” (Bagalatia 6:1; Ditiro 20:28) Ka tsela e boleta eupša le ka go kgomarela ditekanyetšo tša Modimo, bagolo ba leka go lokiša tsela yeo a naganago ka yona, go fo swana le ge ngaka e nago le kwelobohloko e bušetša setho se se gobetšego madulong a sona ka kelohloko, bakeng sa go phema go baka bohloko bjo bo sa nyakegego gomme ka go rialo a alafa kgobalo. (Bakolose 3:12) Ka ge go bontšha kgaugelo le ge e le gofe go tla dirwa ka thapelo gomme go thewe Mangwalong, phetho ya bagolo e tla bontšha tsela yeo Modimo a lebelelago dilo ka yona.—Mateo 18:18.
20. Ke neng mo go ka nyakegago go tsebiša phuthego gore motho yo a itšego o kgalemetšwe?
20 Ge e ba sebe se tsebja goba go se pelaelo gore se tla tsebja, go bonagala e tla ba mo go swanetšego gore go dirwe tsebišo phuthegong bakeng sa go šireletša botumo bja yona. Le gona tsebišo e tla dirwa ge e ba phuthego e swanetše go tsebišwa. Nakong ya ge motho yo a kgalemetšwego ka tsela ya boahlodi a dutše a fola moyeng, a ka swantšhwa le motho yo a folago ge a be a gobetše, e lego seo ka nakwana se lekanyetšago dilo tšeo a ka kgonago go di dira. Go ka ba kaone kudu gore go fete nako e itšego motho yo a itsholago a sa nee ditlhaloso dibokeng eupša a theetša feela. Bagolo ba ka rulaganya gore motho yo mongwe a mo swarele thuto ya Beibele bakeng sa go mo matlafatša mo a fokolago gona e le gore a ka ‘phela tumelong’ gape. (Tito 2:2) Tše ka moka di dirwa ka lerato le gona ga se tša rerelwa go otla modiri wa sebe.
21. Go ka swaraganwa bjang le ditaba tše dingwe tša ge go dirilwe sebe?
21 Bagolo ba ka nea thušo ya moya ka ditsela tše di fapa-fapanego. Ka mohlala, anke re re ngwanabo rena yo a bego a e-na le bothata bja go nwa o nwele ka mo go feteletšego gatee goba gabedi ge a le noši ka gae. Goba mohlomongwe motho yo e lego kgale a tlogetše motšoko o kgogile ka sephiring gatee goba gabedi nakong ya ge a be a fokola. Gaešita le ge a ile a rapela gomme a dumela gore Modimo o mo lebaletše, o swanetše go tsoma thušo go mogolo e le gore sebe seo se se ke sa fetoga setlwaedi. Mogolo o tee goba ba babedi ba ka swaragana le boemo bjoo. Lega go le bjalo, mogolo goba bagolo bao ba tla tsebiša molebeledi yo a okamelago, ka ge go ka ba le ditaba tše dingwe tšeo di akaretšwago.
Tšwela Pele o Amogela Tayo ya Modimo
22, 23. Ke ka baka la’ng o swanetše go tšwela pele o amogela tayo ya Modimo?
22 E le gore a amogelwe ke Modimo, Mokriste yo mongwe le yo mongwe o swanetše go ela hloko tayo ya Jehofa. (1 Timotheo 5:20) Ka gona tšeela godimo go phošollwa le ge e le gofe mo o go hwetšago ge o ithuta Mangwalo le dikgatišo tša Bokriste goba ge o e-kwa keletšo yeo e newago dibokeng, dikopanong tše dinyenyane le tše dikgolo tša batho ba Jehofa. Dula o le mafolofolo ka go dira thato ya Jehofa. Ke moka tayo ya Modimo e tla go thuša gore o dule o e-na le lerako la moya—tšhireletšo e matla malebana le sebe e bjalo ka leboto.
23 Go amogela tayo ya Modimo go tla go thuša gore o dule o ratwa ke Modimo. Ke therešo gore ba bangwe ba rakilwe ka phuthegong ya Bokriste, eupša se se ka se go diragalele ge o “diša pelo y’axo” e bile ‘o sepela bjalo ka ba bohlale.’ (Diema 4:23; Baefeso 5:15) Lega go le bjalo, ge e ba e le gore o kgaotšwe gona bjale, ke ka baka la’ng o sa gate megato e tla dirago gore o bušetšwe? Modimo o nyaka gore batho ka moka bao ba ineetšego go yena ba mo rapele ka go botega le ka “pelo e wilexo.” (Doiteronomio 28:47) O ka dira bjalo ka mo go sa felego ge ka mehla o amogela tayo ya Jehofa.—Psalme 100:2.


text:
Setswana
Setswana se bolelwa Afrika Borwa le Botswana. Setswana ke polelo ya semmušo ya Botswana, mola ka go Afrika Borwa e le ye nngwe ya dipolelo tše lesometee tša semmušo.
Badudi ba mmalwa ba Zimbabwe le Namibia ba bolela Setswana. Setswana se bolelwa ke batho ba e ka bago dimilione tše nne.
Peleng ka nako ya kgethollo ka go Afrika Borwa, go be go na le nagana yeo e bitšwago Bophuthatswana yeo e bego e theilwe go ba naga ya batho bao ba bolelago Setswana.
Setswana ka gare Afrika Borwa[lokiša | edit source]
Palo ya batho ya 2011 ya Afrika Borwa e bontšha se:


text:
Karolo 7
Modimo o Phološa Baisiraele
Jehofa o otla Egipita, Moše o etelela Baisiraele pele ge ba e-tšwa nageng yeo. Modimo o nea Baisiraele Molao a diriša Moše.
BAISIRAELE ba dutše nywaga e mentši Egipita, ba atlega e bile ba ata. Lega go le bjalo, go ile gwa thoma go buša Farao yo mongwe. Mmuši yo o be a sa tsebe Josefa. Ka ge e be e le mogateledi yo sehlogo yo a bego a boifa go ata ga Baisiraele, o ile a ba dira makgoba gomme a laela gore maitšibulo a bona ka moka a bašemane a lahlelwe ka Nokeng ya Nile. Eupša mma yo mongwe yo a nago le sebete o ile a šireletša lesea la gagwe gomme a le uta ka sešegong gare ga mahlaka-noka. Morwedi wa Farao o ile a hwetša lesea leo gomme a le rea leina la Moše, ke moka a le godišetša ka lapeng la bogoši Egipita.
Ge Moše a be a e-na le nywaga e 40, o ile a tsena mathateng ge a be a šireletša lekgoba la Moisiraele go monei-mošomo wa Moegipita. Moše o ile a tšhabela nageng ya kgole moo a ilego a dula gona e le motšhabi. Ge Moše a be a e-na le nywaga e 80, Jehofa o ile a mo romela Egipita gore a ye pele ga Farao gomme a mmotše gore a lokolle batho ba Modimo.
Farao o ile a gana a tiišitše. Ka gona, Modimo o ile a otla Egipita ka dikotlo tše lesome. Nako e nngwe le e nngwe ge Moše a be a e-tla go Farao gore a mo nee sebaka sa go phema kotlo e latelago, Farao o ile a gana, a nyatša Moše gotee le Modimo wa gagwe, Jehofa. Mafelelong, kotlo ya lesome e ile ya bolaya maitšibulo ka moka nageng—ka ntle le a malapa ao a ilego a kwa Jehofa gomme a tlotša dikosene tša ona ka madi a kwana ya sehlabelo. Morongwa wa Modimo yo a bego a tlile go bolaya maitšibulo o ile a feta malapeng ao. Ka morago ga moo, Baisiraele ba be ba gopola phološo ye e kgahlišago ka go bina monyanya wa ngwaga le ngwaga o bitšwago Paseka.
Ka ge a be a lahlegetšwe ke morwa wa gagwe wa leitšibulo, Farao o ile a laela Moše le Baisiraele ka moka gore ba tšwe Egipita. Gatee-tee ba ile ba rulaganya gore batho ba sepele. Eupša Farao o ile a fetoša monagano wa gagwe. O ile a ba lelekiša a e-na le bahlabani ba bantši le dikoloi tša ntwa. Go be go bonala Baisiraele ba kgakgetšwe lebopong la Lewatle le Lehwibidu. Jehofa o ile a aroganya Lewatle le Lehwibidu gomme a dumelela Baisiraele gore ba fete mmung o omilego, meetse a ba tsentše gare! Ge Baegipita ba tsena ka lewatleng ka lebelo, Modimo o ile a dira gore meetse a kopane ka lebelo gomme a khupetša Farao le madira a gagwe.
Ka morago, ge Baisiraele ba be ba le Thabeng ya Sinai, Jehofa o ile a dira kgwerano le bona. A diriša Moše e le mmoelanyi, Modimo o ile a nea Baisiraele melao yeo e bego e tla ba hlahla le go ba šireletša mo e ka bago karolong e nngwe le e nngwe ya bophelo. Ge feela Baisiraele ba be ba amogela pušo ya Modimo ka potego, Jehofa o be a tla ba le bona gomme a dire gore setšhaba seo e be tšhegofatšo ditšhabeng tše dingwe.
Lega go le bjalo, bontši bja Baisiraele ka mo go nyamišago bo ile bja bontšha go hloka tumelo go Modimo. Ka baka leo, Jehofa o ile a dira gore moloko woo o ralale lešokeng ka nywaga e 40. Ke moka, Moše o ile a laela Jošua yo a lokilego gore a etelele setšhaba pele. Mafelelong, Baisiraele ba be ba le kgaufsi le go tsena nageng yeo Modimo a bego a e holofeditše Aborahama.


text:
Bao ba Ratago Jehofa “ga ba na Tšhitišo”
“Bao ba ratago molao wa gago ba atetšwe ke khutšo, ga ba na tšhitišo.”—PS. 119:165.
1. Boemo bja kgopolo bja ramabelo yo mongwe bo bontšha bjang maikemišetšo a rena a gore re se hwe matwa?
GO TLOGA mola Mary Decker e thomago go ba kgarebjana, go ile gwa bonagala gabotse gore e tla ba ramabelo wa go tuma. Go be go letetšwe gore a thope mentlele wa gauta lebelong la makgaolakgang la dimithara tše 3 000 dipapading tša di-Olympic tša 1984. Lega go le bjalo, o ile a palelwa ke go fetša lebelo leo. O ile a kgopša ke leoto la ramabelo yo mongwe gomme a wela fase. O ile a rwalelwa ka ntle a gobetše e bile a tšholla megokgo. Lega go le bjalo, Mary e be e se motho wa go hwa matwa. Mo e ka bago ngwaga ka morago, o ile a thoma go kitima gape gomme a hloma rekhoto e mpsha ya lefase lebelong la basadi ka 1985.
2. Bakriste ba therešo ba kitima lebelo ka kgopolo efe, gomme ke eng seo re swanetšego go lwela go se fihlelela?
2 Ka ge re le Bakriste, le rena re kitima lebelo la seswantšhetšo. Re swanetše go lwela go fenya lebelo leo. Lebelo leo re le kitimago ga se le lekopana leo le nyakago gore re kitime ka go ipheleletša gore re fenye. Le gona ga se lebelo leo le nyakago gore re kitime ka go nanya gomme re fele re khutša. Go e na le moo, le ka swantšhwa le lebelo le letelele leo go nyakegago kgotlelelo gore motho a fenye. Moapostola Paulo o ile a diriša tshwantšhišo ya ramabelo lengwalong la gagwe leo a le ngwaletšego Bakriste bao ba bego ba dula Korinthe, e lego motse woo o bego o tsebja ka diphadišano tša boramabelo. O ngwadile gore: “Na ga le tsebe gore bakitimi lebelong ba kitima ka moka, eupša ke o tee feela yo a hwetšago moputso? Kitimang ka tsela yeo gore le o thope.”—1 Bakor. 9:24.
3. Go kgonega bjang gore bakitimi ka moka ba amogele moputso wa lebelo la bophelo bjo bo sa felego?
3 Beibele e re botša gore re kitime lebelo le la seswantšhetšo. (Bala 1 Bakorinthe 9:25-27.) Moputso wa gona ke bophelo bjo bo sa felego, e ka ba e le legodimong bakeng sa Bakriste ba tloditšwego goba mo lefaseng bakeng sa rena ba bangwe ka moka. Ka go fapana le diphadišano tše dintši tša boramabelo, bohle bao ba tsenelago lebelo le gomme ba kgotlelela go fihla bofelong ba amogela moputso. (Mat. 24:13) Ke feela ge batšeakarolo ba palelwa ke go kitima go ya ka melao goba ba sa fetšego lebelo moo ba sa amogelego moputso. Go oketša moo, le ke lona lebelo feela leo moputso wa lona e lego bophelo bjo bo sa felego.
4. Ke eng seo se dirago gore lebelo la rena la go hwetša bophelo bjo bo sa felego le be boima?
4 Go fenya lebelo le ga go bonolo. Go nyakega gore motho a be le boitshwaro le morero. Ke motho o tee feela yo a kgonnego go fetša lebelo le ntle le go kgopša le gatee. Motho yoo ke Jesu Kriste. Eupša morutiwa wa gagwe Jakobo o ngwadile gore balatedi ba Kriste “ka moka ga [bona ba] kgopša gantši.” (Jak. 3:2) Ruri seo ke therešo! Ka moka ga rena re lebeletšana le go se phethagale ga rena ka noši le ga batho ba bangwe. Ka gona ka dinako tše dingwe re ka kgopša, ra thekesela gomme ra palelwa ke go ya pele. Re ka ba ra wa; eupša re a tsoga gomme ra tšwela pele re kitima. Ba bangwe ba ile ba wa gabohloko moo go ilego gwa nyakega gore ba thušwe go tsoga gomme ba tšwele pele ka lebelo gore ba le fetše. Ka gona, go na le kgonagalo ya gore re kgopše goba re we ka nakwana goba kgafetšakgafetša.—1 Dikg. 8:46.
DULA O KITIMA LEBELONG LE LE GE O KA KGOPŠA
5, 6. (a) Ke ka kgopolo efe ‘go se nago tšhitišo’ yeo e ka palelago Mokriste, gomme ke eng seo se tla mo thušago gore a ‘tsoge’? (b) Ke ka baka la eng ba bangwe ba palelwa ke go tsoga ka morago ga gore ba kgopše?
5 Seo re se dirago ge re kgopša goba re ewa se bontšha gabotse gore re batho ba mohuta ofe. Ba bangwe bao ba kgopšago goba ba wago ba a itshola gomme ba tšwela pele ba hlankela Modimo. Ba bangwe ba kgetha gore ba se itshole. Diema 24:16 e re: “Moloki le ge a ka wa gašupa, o tla tsoga gape; eupša ba kgopo ba tla wišwa ke bošula.”
6 Jehofa a ka se dumelele gore bao ba mmotago ba kgopše goba ba wišwe ke selo seo se tla dirago gore ba palelwe ke go tsoga—e ka ba e le ka baka la bothata goba manyami ao a ba welago borapeding bja bona. Re kgonthišeditšwe gore Jehofa o tla re thuša go “tsoga” e le gore re kgone go mo hlankela ka botlalo. Ruri seo ke se se homotšago go bohle bao ba ratago Jehofa ka dipelo tša bona ka moka! Ba kgopo ga ba na kganyogo yeo ya gore ba tsoge. Ga ba nyake go thušwa ke moya o mokgethwa wa Modimo le batho ba gagwe, goba ba gana thušo e bjalo ge ba e newa. Go fapana le seo, go bao ba “ratago molao wa Jehofa” ga go tšhitišo yeo e ka ba kgopago sa ruri gore ba se sa tšwela pele ka lebelo la bophelo.—Bala Psalme 119:165.
7, 8. Go tla bjang gore motho a ‘we’ eupša a amogelwe ke Modimo?
7 Ba bangwe ba dira sebe se senyenyane—ka makga a mmalwa—ka baka la bofokodi bjo itšego. Eupša e sa dutše e le baloki mahlong a Jehofa ge e ba ba “tsoga,” ke gore, ge e ba ba itshola e le ka kgonthe gomme ba katanela go mo hlankela gape ka potego. Re kgona go bona seo tseleng yeo Modimo a ilego a swaragana le Isiraele ya bogologolo ka yona. (Jes. 41:9, 10) Lengwalo leo le tsopotšwego pejana la Diema 24:16, ga le gatelele kudu taba ya go wa ga rena, eupša le gatelela kudu taba ya go “tsoga” ga rena re thušwa ke Modimo wa rena yo a nago le kgaugelo. (Bala Jesaya 55:7.) Jehofa Modimo le Jesu Kriste ba bontšha gore ba a re bota ka ge ba re kgothaletša ka botho gore re ‘tsoge.’—Ps. 86:5; Joh. 5:19.
8 Le ge mokitimi a ka wa nakong ya lebelo le letelele, a ka ba le nako ya go emelela gomme a fetše lebelo leo ge e ba a ka gata megato ka go akgofa. Lebelong la rena la bophelo bjo bo sa felego, ga re tsebe ‘letšatši le iri’ tšeo lebelo le tlago go fela ka tšona. (Mat. 24:36) Lega go le bjalo, ge e ba re phema go se kgopše, re tlo kgona go dula re kitima gabotse, ra dula re le mo lebelong le gomme ra le fetša ka katlego. Ka gona re ka phema bjang go kgopša?
GO KGOPŠA MO GO RE ŠITIŠAGO GO TŠWELA PELE KA LEBELO
9. Re tlo ahlaahla ditšhitišo dife tše hlano tšeo di ka re kgopago?
9 Anke re ahlaahleng dilo tše hlano tšeo di ka re šitišago lebelong la rena—mafokodi a rena ka noši, dikganyogo tša nama, go swarwa gampe ke badumedigotee le rena, masetlapelo goba tlaišego gotee le go se phethagale ga ba bangwe. Eupša gopolang gore ge e ba re ile ra kgopša, Jehofa ga a re felele pelo le gatee. Ga a kitimele go bolela ka rena gore ga re botege.
10, 11. Dafida o ile a lwantšha bofokodi bofe?
10 Mafokodi a rena ka noši a ka swantšhwa le maswika a mantši ao a tletšego tseleng yeo re kitimago lebelo go yona. Go hlahloba ga rena ditiragalo tša bophelo bja Kgoši Dafida le bja moapostola Petro go ka re thuša go bona a mabedi a mafokodi a bjalo—go hloka boitshwaro le go boifa batho.
11 Kgoši Dafida o ile a ba le bofokodi bja go palelwa ke go itshwara, go etša ge seo se bonagala tseleng yeo a ilego a dira dilo ka yona tabeng ya gagwe le Batseba. Le gona nakong ya ge Nabala a be a mo roga, Dafida o nyakile a dira dilo ka tsela e sego bohlale. Ee, o ile a palelwa ke go itshwara, eupša ga se a ka a kgaotša go leka go thabiša Jehofa. O ile a thušwa ke ba bangwe gore a hlankele Modimo ka tsela ya maleba.—1 Sam. 25:5-13, 32, 33; 2 Sam. 12:1-13.
12. Petro o ile a tšwela pele bjang a kitima lebelo go sa šetšwe go kgopša ga gagwe?
12 Petro o ile a boifa batho, gomme seo sa dira gore ka dinako tše dingwe a kgopše gabohloko; eupša o ile a dula a botegela Jesu le Jehofa. Ka mohlala, o ile a latola Mong wa gagwe ka makga a mararo. (Luka 22:54-62) Ka morago ga moo, Petro o ile a palelwa ke go swara batho ka tsela ya Bokriste, ka gobane a be a swara badumedi ba Bantle bjalo ka ge eka ba be ba nyatšega ge ba bapetšwa le Bakriste ba bolotšego ba Bajuda. Lega go le bjalo, moapostola Paulo o ile a mo lemoša kotsi ya seo—gore kgethollo ga e nyakege ka phuthegong. Petro o be a fošitše. Pele ga ge boitshwaro bjoo bja Petro bo ka senya segwera se sebotse gare ga bana babo ka phuthegong, Paulo o ile a gata mogato ka gore a laye Petro ka go lebanya, ba lebantše difahlego. (Bagal. 2:11-14) Na Petro o ile a ikwa a nyaditšwe moo a ilego a kgaotša go kitima lebelo la bophelo? Aowa. O ile a naganišiša ka tayo ya Paulo, a e diriša gomme a tšwela pele a kitima lebelo.
13. Bolwetši bo ka dira bjang gore re kgopše?
13 Ka dinako tše dingwe bofokodi bja rena bo ka tlišwa ke bolwetši. Seo le sona se ka fetoga tšhitišo go rena. Bolwetši bo ka fokotša lebelo la rena dilong tša moya gomme bja dira gore re thekesele re be re lape. Ka mohlala, kgaetšedi yo mongwe wa Mojapane o ile a swarwa ke bolwetši bjo bošoro nywaga e 17 ka morago ga gore a kolobetšwe. O ile a tshwenyega kudu ka boemo bja gagwe bja bophelo moo a ilego a thoma go fokola moyeng. Go se go ye kae o ile a tapa. Bagolo ba babedi ba ile ba mo etela. O ile a thoma go ya dibokeng gape ka morago ga gore ba mo kgothatše. O gopola gore: “Ke ile ka tšholla megokgo ka gobane bana babo rena ba ile ba ntumediša ka borutho.” Ga bjale kgaetšedi yo o boetše lebelong.
14, 15. Go nyakega megato efe ya kapelapela ge dikganyogo tše di fošagetšego di tšwelela? Bontšha.
14 Ba bantši ba kgopilwe ke dikganyogo tša nama. Ge dikganyogo tše di re leka, re swanetše go gata megato kapelapela gore re dule re hlwekile monaganong, boitshwarong le moyeng. Gopola keletšo ya Jesu ya gore re “lahlele kgole” ka tsela ya seswantšhetšo selo se sengwe le se sengwe seo se ka re kgopago, gaešita le ge e le leihlo la rena goba seatla sa rena. Na seo se ka se akaretše go nagana gotee le go dira dilo tše di gobogilego tšeo di dirilego gore ba bangwe ba kgaotše go kitima lebelo le?—Bala Mateo 5:29, 30.
15 Ngwanabo rena yo mongwe yo a godišeditšwego lapeng la Bakriste o ngwadile gore ke kgale a tshwenywa ke mekgwa ya bosodoma. O re: “Ka mehla ke be ke ikwa gore ga ke tsebe gabotse ge ke le mošemane goba mosetsana.” Ge a be a na le nywaga e 20, e be e šetše e le mmulamadibogo wa ka mehla e bile e le mohlanka wa bodiredi ka phuthegong. Ke moka o ile a kgopša gabohloko, a newa tayo ya Mangwalo le thušo e tšwago go bagolo. Ka go rapela, go ithuta Lentšu la Modimo le go fetša nako e ntši a thuša ba bangwe, o ile a itsoša gomme a thoma go kitima gape. Nywaga ka morago o dumela ka gore: “Ka dinako tše dingwe ke fela ke eba le maikwelo ao, eupša ga ke a dumelele gore a ntaole. Ke ithutile gore Jehofa a ka se dumelele gore o lekwe ka tsela yeo o ka se kgonego go kgotlelela. Ka gona ke dumela gore Modimo o nagana gore nka kgona go fenya.” Ngwanabo rena yo o phetha ka gore: “Mathata ka moka ao ke a kgotleletšego a tla fela lefaseng le lefsa. Ke nyaka sona seo! Go ba go fihlela ge nako yeo e etla, ke tla tšwela pele ke elwa.” O ikemišeditše go dula a le lebelong le.
16, 17. (a) Ke eng seo se thušitšego ngwanabo rena yo mongwe yo a bego a nagana gore o ile a swarwa gampe? (b) Re swanetše go tsepelela mang ge e ba re nyaka go phema go kgopša?
16 Go swarwa gampe ke badumedigotee le rena go ka fetoga ditšhitišo. Kua Fora, ngwanabo rena yo mongwe yo e kilego ya ba mogolo o ile a ipotša gore o swerwe gampe, gomme o ile a galefa o šoro. Ka baka la seo, o ile a kgaotša go kopanela le phuthego gomme a tapa. Bagolo ba babedi ba ile ba mo etela gomme ba mo theetša ka kelohloko ntle le go mo tsena ganong ge a dutše a ba anegela kamoo ditaba di diregilego ka gona go ya ka pono ya gagwe. Ba ile ba mo kgothaletša gore a lahlele maima a gagwe go Jehofa gomme ba gatelela gore selo se bohlokwahlokwa e be e le go kgahliša Modimo. O ile a arabela gabotse gomme go se go ye kae ke ge a boetše lebelong, a swaregile gape ka mediro ya phuthego.
17 Bakriste ka moka ba swanetše go tsepelela Hlogo e kgethilwego ya phuthego, e lego Jesu Kriste, e sego batho ba sa phethagalago. Jesu, yoo mahlo a gagwe ‘a etšago kgabo ya mollo,’ o bona dilo tšohle ka pono e nepagetšego, ke ka baka leo a bonago gabotse go feta kamoo re ka tsogago re bone ka gona. (Kut. 1:13-16) Ka mohlala, o a tseba gore seo rena re se lebelelago e le go swarwa gampe se ka ba se bakilwe ke go se kwešiše ga rena boemo bjoo goba go bo kwešišetša thoko. Jesu o tla swaragana le ditaba tša phuthego ka tsela e phethagetšego le ka nako ya maleba. Ka gona, ga se ra swanela go dumelela boitshwaro goba diphetho tša Mokristegotee le rena di fetoga ditšhitišo go rena.
18. Re ka fenya bjang diteko goba maemo a thata?
18 Ditšhitišo tše dingwe tše pedi ke masetlapelo goba tlaišego le go se phethagale ga ba bangwe ka phuthegong. Seswantšhong sa gagwe sa mobjadi, Jesu o boletše gore “masetlapelo goba tlaišego” yeo e tlago ka baka la lentšu e tla dira gore batho ba bangwe ba kgopše. Go sa šetšwe gore tlaišego yeo e tlišwa ke ba lapa, baagišani goba balaodi ba mmušo, e ka kgoma ka go lebanya motho yoo ‘a sa tsemago modu,’ yo a sa tiago moyeng. (Mat. 13:21) Lega go le bjalo, ge e ba re dula re na le boemo bjo bo nepagetšego bja pelo, peu ya Mmušo e tla re thuša go ba le medu e tseneletšego yeo e thušago tumelo ya rena gore e se šišinyege. Ge o welwa ke diteko, katanela go rapela le go naganišiša ka dilo tšeo di tumišegago. (Bala Bafilipi 4:6-9.) Ka go thekgwa ke Jehofa, re tla kgona go fenya diteko, ra se dumelele gore maemo a thata e be ditšhitišo go rena.
19. Re ka phema bjang gore go kgopišwa ga rena ke batho ba bangwe e se be tšhitišo?
19 Ka manyami, ba bangwe go theoša le nywaga ba ile ba dumelela gore go se phethagale ga ba bangwe go ba dire gore ba kgaotše go kitima lebelong le. Go ba le pono e fapanego le ya ba bangwe ditabeng tšeo di nyakago gore motho a itirele phetho go ya ka letswalo la gagwe, go ile gwa fetoga ditšhitišo go bona. (1 Bakor. 8:12, 13) Ge e ba motho yo mongwe a re kgopiša, na re tla dumelela se e eba bothata bjo bogolo? Beibele e kgothaletša Bakriste gore ba tlogele go ahlola, ba lebalele ba bangwe gomme ba pheme go gapeletša go dira dilo tšeo ba nago le tshwanelo ya go di dira. (Luka 6:37) Ge o lebeletšane le tšhitišo, ipotšiše gore: ‘Na ke ahlola ba bangwe go ya ka dipono tša ka? Ka ge ke tseba gore bana bešo ga se ba phethagala, na ke tla dumelela go se phethagale ga motho yo mongwe go dira gore ke kgaotše go kitima lebelo la bophelo?’ Go rata ga rena Jehofa go ka re thuša gore re ikemišetše go se dumelele selo le ge e le sefe seo motho yo mongwe a se dirago se re thibela go fetša lebelo le.
KITIMANG KA KGOTLELELO—PHEMANG GO KGOPŠA
20, 21. Ke eng seo o ikemišeditšego go se dira lebelong le la bophelo?
20 Na o ikemišeditše go ‘fetša go kitima lebelo le’? (2 Tim. 4:7, 8) Ge e ba go le bjalo, o swanetše go ba le thuto ya motho ka noši. Diriša Beibele le dikgatišo tša rena go go thuša go dira nyakišišo, go naganišiša le go bona dilo tšeo e ka bago ditšhitišo. Kgopela moya o mokgethwa gore o go thuše go ba le kgotlelelo yeo o e nyakago. Gopola gore ga go mokitimi yoo a ka se fenyego lebelo la bophelo e le feela ka baka la ge a kgopša goba a ewa ka dinako tše dingwe. A ka tsoga gomme a boela lebelong. A ka ba a ithuta diphošong tša gagwe e le gore a kitime lebelo le ka tsela e kaone kudu.
21 Beibele e bontšha gore re swanetše go ba batšeakarolo lebelong la go hwetša bophelo bjo bo sa felego, e sego babogedi feela. Ga go swane le go fo namela pese yeo e rwalago batho gomme ya ba fihliša moo lebelo le fetšwago gona. Re swanetše go kitima ka borena lebelong le la bophelo. Ge re dutše re dira bjalo, re tla ‘atelwa ke khutšo’ e tšwago go Jehofa yeo e re kgorometšago ka morago bjalo ka phefo. (Ps. 119:165) Re ka kgodišega ka ditšhegofatšo tša gagwe tša gona bjale le ditšhegofatšo tša ka mo go sa felego tšeo di tlago go newa bohle bao ba tlago go fetša lebelo le.—Jak. 1:12.


text:
PHAFOGA! SEPTEMBER 2014
Kamoo o ka Lebeletšanago le go Lapa Kudu
Go lapa kudu mošomong go ka dira gore o babje le go go šulafaletša bophelo. Ke’ng seo o ka se dirago ka boemo bjo?
Madireng a Lefase
Ditaba di akaretša: molao woo o laelago bana go hlokomela batswadi bao ba tšofalago, go tlaišwa ga basadi ke bao go sa letelwago gore ba dire bjalo le bahlalefetši bao ba nago le bokgoni.
Kamoo o ka Lebeletšanago le go Lapa Kudu
Dintlha tše nne di ka go thuša gore o se ipolaiše mošomo.
Thapelo
Na re swanetše go rapela barongwa goba bakgethwa?
Kamoo o ka Kgaotšago go Boloka Sekgopi
Ge o lebalela molekane wa gago ka seo a go kgopišitšego ka sona, na se se ra gore o swanetše go bebofatša seo goba go dira tše nkego ga se a go kgopiša?
Bolwetši bja Swikiri
—Na o ka Phema go ba Kotsing?
Mo e ka bago 90 lekgolong ya batho ga ba tsebe gore ba na le prediabetes.
Sepania e Raka Mamorisco
Go rakwa ga batho ngwagakgolong wa bo-17 go ile gwa bopa setšhaba sa Bokatholika.
Di-Neuron tša Tšie Tšeo di Kwago Seo se Lego Kgauswi
Go tla bjang gore motšhitšhi wa ditšie o se thulane?
Dihlogo tše Dingwe tša Inthaneteng
Nka Hlalosa Bjang Ditumelo tša ka ka Thobalano?
Ge e ba o ka botšišwa gore: ‘Na ga se wa ka wa robala le motho?’ goba ‘Pono ya gago ke efe ka thobalano?’ na o ka kgona go hlalosa ditumelo tša gago ka thobalano go tšwa Beibeleng?
Seo Bafsa ba se Bolelago ka go Dikadika
Theetša seo bafsa ba se bolelago ka dikotsi tša go dikadika le mehola ya go diriša nako ka bohlale.
Modimo o Roma Moshe Egipita
Moshe le Arone ba ile ba bontšha sebete ge ba be ba bolela le Farao yo matla. Taoneloutang mešomo ye gomme le e ahlaahle le le lapa.


text:
MAY 22, 2015
MEXICO
Dihlatse tša Jehofa di Laletšwa Pontšhong ya Dipuku
MEXICO CITY—Dihlatse tša Jehofa di ile tša laletšwa go tlo bontšha dipuku tša tšona pontšhong ya Guadalajara International Book Fair, e lego pontšho e kgolo dinageng tšeo di bolelago Sepanishi yeo e fetwago ke ya Frankfurt Book Fair ya Jeremane. Pontšho ye e be e swaretšwe toropong ya Guadalajara, nageng ya Mexico go tloga ka di-28 November go fihla ka di-6 December 2014, gomme batho ba fetago 760 000 ba be ba tlile tiragalong ye.
Gare ga bagatiši ba 1 900 bao ba tšwago dinageng tše 44, go be go ena le Dihlatse tša Jehofa tšeo di ilego tša tšea karolo tiragalong ye mo di bego di na le ntlwana ya go bontšha Beibele, dibidio, dipuku le dipukwana tšeo di theilwego Beibeleng go akaretša le dipuku tšeo di bolelago ka malapa, bafsa le bana.
Gamaliel Camarillo, e lego mmoleledi wa Dihlatse tša Jehofa nageng ya Mexico, o boletše gore: “Matšatši ka moka a mane re be re dirile ntlwana moo re bego re bontšha dipuku le dipukwana; batho ba 10 000 ba ile ba batamela ntlwana ye gomme ra ba nea dipuku le dipukwana tše 29 000 mahala. Lega go le bjalo, pakane ya rena ga se go fo nea batho dipuku. Dimakasine le dipuku tša rena di hlametšwe go tsebiša molaetša wa Beibele le dikeletšo tše šomago tšeo di holago batho ba bantši letšatši le letšatši.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Mexico: Gamaliel Camarillo, mogala +52 555 133 3048


text:
BAFSA BA A BOTŠIŠA
Ke ka Baka La’ng ke Itshega?
Go itshega ke’ng?
Go itshega ke mokgwa wa go lemalela go ikgobatša ka dilo tše bogale. Ke o mongwe wa mekgwa ya go ikgobatša. Mekgwa e mengwe e akaretša go iphiša, go ikgobola goba go ipetha. Sehlogo se se bolela ka go itshega, eupša melao ya motheo yeo e ahlaahlwago mo e akaretša mehuta ka moka ya go ikgobatša.
Dira molekwana wo: Therešo goba Maaka.
Ke banenyana feela bao ba itshegago.
Ge motho a itshega o tshela taelo yeo e lego ka Beibeleng go Lefitiko 19:28, yeo e rego: “Le se ke la itshegaganya mebele ya lena.”
Dikarabo tše di nepagetšego:
Maaka. Gaešita le ge go bonagala mokgwa wo o atile kudu go banenyana, bašemane ba bangwe le bona ba itshega le go ikgobatša ka ditsela tše itšego.
Maaka. Lefitiko 19:28 e šupa go motlwae wa boheitene wa bogologolo, e sego go lemalela go ikgobatša moo go ahlaahlwago sehlogong se. Lega go le bjalo, ke mo go kwagalago go phetha ka gore Mmopi wa rena yo lerato ga a nyake gore re ikgobatše.—1 Bakorinthe 6:12; 2 Bakorinthe 7:1; 1 Johane 4:8.
Ke ka baka la’ng batho ba itshega?
Dira molekwana wo: Ke lefoko lefe leo o naganago gore le tloga le nepagetše?
Batho ba itshega . . .
ka gobane ba leka go lebeletšana le go tshwenyega maikwelong.
ka gobane ba leka go ipolaya.
Karabo e nepagetšego: A. Batho ba bantši bao ba itshegago ga ba nyake go hwa. Ba fo ba ba nyaka go fediša go tshwenyega ga bona maikwelong.
Ela hloko seo bafsa ba bangwe ba se boletšego ka mokgwa wo wa go itshega.
Celia: “Go be go dira gore ke ikwe ke imologile.”
Tamara: “E be e le setšhabelo sa ka. Bohloko bja mmeleng bo be bo le kaone go feta bja maikwelong.”
Carrie: “Ke be ke hloile go nyama. Go itshega go be go dira gore ke šetše bohloko bjo ke bo kwago mmeleng go e na le go dula ke naganne ka manyami a ka.”
Jerrine: “Nako e nngwe le e nngwe ge ke be ke itshega, ke be ke sa bone seo se diregago go ntikologa, ka go re’alo go be go sa nyakege gore ke lebeletšane le mathata a ka. Ke ile ka thabela go fetoga.”
Ge e ba o na le bothata bjo, o ka kgaotša bjang?
Go rapela Jehofa Modimo e ka ba mogato o bohlokwa wa go go thuša go kgaotša. Beibele e re: ‘Lahlela dipelaelo tša gago ka moka go yena, gobane o a go hlokomela.’—1 Petro 5:7.
Tšhišinyo: Thoma ka dithapelo tše kopano, mohlomongwe ka go fo botša Jehofa gore: “Ke kgopela thušo.” Ge nako e dutše e eya, o tla kgona go ntšhetša “Modimo wa khomotšo yohle” sa mafahleng.—2 Bakorinthe 1:3, 4.
Thapelo ga se selo sa go go dira gore o ikwe o le kaone. Ke tsela ya kgonthe ya go boledišana le Tatago wa legodimong, yoo a holofetšago gore: “Ruri ke tla go thuša. Ruri ke tla go swara ka go tia ka seatla sa ka sa le letona sa toko.”—Jesaya 41:10.
Ba bantši bao ba bego ba na le bothata bja go itshega ba thušitšwe ke go bolela le motswadi goba motho yo mongwe yo mogolo yoo ba mmotago. Ela hloko mantšu a latelago go tšwa go bafsa ba bararo bao ba ilego ba dira seo.
Dipotšišo tšeo o ka naganišišago ka tšona
O ka ntšhetša mang sa mafahleng ge o šetše o nyaka go hwetša thušo?
O ka rapela Jehofa Modimo wa re’ng ka taba ye?
Na o ka bolela mekgwa e mebedi (yeo e sa akaretšego go ikgobatša) yeo o ka e dirišago go fokotša kgateletšego le go tshwenyega?


text:
PONO YA BEIBELE
Mesia
Beibele e boletše e sa le pele gore Mesia o be a tlo tla lefaseng gomme a lokolle batho bolwetšing, tlaišegong le lehung. Na Jesu Kriste ke Mesia?
Batho ba be ba tla lemoga bjang Mesia?
Go ya ka boporofeta bja Beibele, Mesia go- ba Kriste, o be a tla tla ka dikarolo tše pedi tša go fapana, tšeo di arogantšwego ka nako e telele. * Karolong ya gagwe ya pele, e be e tla ba motho. E le gore a lemogwe gabotse, bangwadi ba Beibele ba boletše e sa le pele ka dikarolo tše dintši tša bophelo le bodiredi bja gagwe. Ge e le gabotse, morero o mogolo wa boporofeta bja Beibele ke “modiro wa go nea bohlatse ka Jesu.”—Kutollo 19:10.
Ge e be e le motho, Jesu o phethile karolo e nyenyane ya seo a tlago go se dira lefaseng ka bophara e le sebopiwa se matla sa moya
SEO BEIBELE E SE BOLELAGO
Mesia . . .
E be e tla ba setlogolo sa Kgoši Dafida.—Jesaya 9:7; Luka 3:23-31. *
O be a tla belegelwa motseng wa Betlelehema.—Mika 5:2; Luka 2:4-7.
E be e tla ba mogoeledi yo a ikokobeditšego wa “ditaba tše dibotse.”—Jesaya 61:1; Luka 4:43.
O be a tla nyatšwa le go tšewa a se bohlokwa.—Jesaya 53:3; Mateo 26:67, 68.
O be a tla ekwa ka ditsekana tše 30 tša tšhelete ya silifera.—Sakaria 11:12, 13; Mateo 26:14, 15.
O be a tla homola pele ga balatofatši ba gagwe ge ba mo ahlolela lehu ka tsela yeo e sego ya toka.—Jesaya 53:6, 7; Mateo 27:12-14.
E be e tla ba “kwana” ya sehlabelo, yeo e tla fedišago sebe le go dira gore batho e be bao ba hlwekilego pele ga Modimo.—Jesaya 53:7; Johane 1:29, 34, 36.
O be a tla bolawa ntle le gore go robje le lengwe la marapo a gagwe.—Psalme 34:20; Johane 19:33, 36.
O be a tla bolokwa le bahumi.—Jesaya 53:9; Mateo 27:57-60.
O be a tla tsošwa ka letšatši la boraro.—Mateo 16:21; 28:5-7.
Jesu o phethagaditše diporofeto tšeo ka moka le tše dingwe tše dintši. O ile a ba a fodiša balwetši le go tsoša bahu. Ga a re nea bohlatse feela bja gore e be e le Mesia eupša gape o re neile motheo o tiilego wa tumelo dikholofetšong tša Beibele tša gore o tla dira dilo tšeo lefaseng ka bophara nakong e tlago. (Luka 7:21-23; Kutollo 21:3, 4) Ka morago ga tsogo ya gagwe, Jesu o ile a dula ka ‘letsogong le letona’ la Modimo, a letetše nako ya go feleletša mošomo wa gagwe e le Mesia.—Psalme 110:1-6.
“Na ge Kriste a fihla o tla dira mehlolo e mentši go feta yeo motho yo a e dirilego?”—Johane 7:31.
Mesia o tla feleletša bjang mošomo wa gagwe?
Bajuda ba mehleng ya Jesu ba be ba letetše gore Mesia a ba lokolle mmušong wa Roma le go buša mmušong o tsošološitšwego wa Isiraele. (Ditiro 1:6) Balatedi ba Jesu ba Bajuda ba ile ba kwešiša ka morago gore Jesu o tla feleletša karolo ya gagwe a le legodimong e le sebopiwa sa moya seo se neilwego matla a magolo.—Mateo 28:18.
SEO BEIBELE E SE BOLELAGO
Karolong ya gagwe ya bobedi, Mesia . . .
O tla buša e le Kgoši ya Mmušo wa Modimo, e lego pušo ya lefase ka moka. —Daniele 7:13, 14; Kutollo 11:15.
E tla ba tšhegofatšo go batho ka moka bao ba bontšhago tumelo go yena.—Genesi 22:17, 18; Psalme 72:7, 8.
O tla “tšhoša ditšhaba tše dintši” le babuši ba tšona ge a ba gatakela ka ge ba le kgahlanong le yena.—Jesaya 52:15; Kutollo 19:19, 20.
O tla šireletša “lešaba le legolo” la batho ba go loka lefaseng le lefsa la khutšo. —Kutollo 7:9, 10, 13-17.
Yena gotee le Jehofa Modimo, ba tla tsošetša bahu bophelong Paradeiseng mo lefaseng.—Luka 23:43; Johane 5:21, 28, 29.
O tla ruta balata ba gagwe ditsela tša khutšo ya kgonthe.—Jesaya 11:1, 2, 9, 10.
O tla fediša sebe, e lego sebaki se segolo sa bolwetši le lehu.—Johane 1:29; Baroma 5:12.
Mafelelong o tla fediša mediro ka moka ya Sathane gomme a kopanya lapa la batho ka tlase ga pušo ya Jehofa Modimo.—1 Bakorinthe 15:25-28; 1 Johane 3:8.
Jesu o phethagaditše karolo ya gagwe ya mathomo bjalo ka Mesia. Gape o tla feleletša karolo ya gagwe ya bobedi. Ka gona, ba bohlale ba ithuta ka yena ka mo go tseneletšego ka gobane Jesu o itše: “Ke nna tsela le therešo le bophelo.”—Johane 14:6.
“Mehleng ya gagwe moloki o tla atlega, le khutšo e tla ata go fihla kgwedi e sa hlwe e le gona. O tla ba le balata . . . go ya magomong a lefase.” —Psalme 72:7, 8.
^ ser. 5 Lentšu “Mesia” le tšwa Seheberung. Lentšu “Kriste” leo le swanago le lona le tšwa Segerikeng.—Johane 1:41.
^ ser. 7 Lengwalo la pele mo le šupa go boporofeta; la bobedi, ke la go phethagala ga bjona.
Ithute ka mo go oketšegilego
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.


text:
“Le Kgonthišetše Dilo tše Bohlokwa Kudu”
“Le kgonthišetše dilo tše bohlokwa kudu.”—BAFIL. 1:10.
1, 2. Ke boporofeta bofe bja mabapi le mehla ya bofelo bjoo bo swanetšego go ba bo ile bja kgahla barutiwa ba Jesu kudu, gona ka baka la’ng?
PETRO, Jakobo, Johane le Andrea ba be ba hweditše sebaka sa go ba le Mong wa bona feela. Seo Jesu a ilego a se bolela pejana mabapi le go senywa ga tempele se ile sa ba tshwenya kudu. (Mar. 13:1-4) Ka go re’alo, ba ile ba botšiša gore: “Re botše gore dilo tše di tla direga neng, le gona pontšho ya go ba gona ga gago le ya bofelo bja tshepedišo ya dilo e tla ba eng?” (Mat. 24:1-3) Jesu o ile a thoma go ba botša ka ditiragalo goba maemo ao a bego a ka se feleletše feela ka go ba le diphetogo tše kgolo bophelong eupša gape a bego a tla šupa mehla ya bofelo bja tshepedišo e kgopo ya dilo ya Sathane. Go na le selo se itšego seo se bego se tlo direga seo se swanetšego go ba se ile sa kgahla barutiwa ba Jesu kudu. Ka morago ga gore Jesu a bolele ka dilo tše di sa kgahlišego tše bjalo ka dintwa, tlhaelelo ya dijo le go oketšega ga go hloka molao, o ile a bolela ka selo se itšego seo se kgahlišago seo le sona se bego se tla swaya mehla ya bofelo. O itše: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.”—Mat. 24:7-14.
2 Barutiwa ba Jesu ba ile ba thabela go bolela ditaba tše dibotse tša Mmušo ba na le Kriste. (Luka 8:1; 9:1, 2) Ba ka ba ba ile ba gopola seo a se boletšego, ge a re: “Puno ke e kgolo eupša bašomi ke ba sego kae. Ka baka leo, kgopelang Mong wa puno gore a romele bašomi punong ya gagwe.” (Luka 10:2) Eupša ba be ba tla dira boboledi bjang “lefaseng ka moka” le go nea “bohlatse go ditšhaba tšohle”? Ba be ba tla hwetša bašomi kae? Ge feela nkabe ba be ba kgona go bona bokamoso ge ba be ba na le Jesu lona letšatšing leo, ga go pelaelo gore ba be ba tla makatšwa ke go bona go phethagala ga mantšu a sego kae ao lehono re a balago go Mateo 24:14.
3. Luka 21:34 e phethagatšwa bjang lehono, gona re swanetše go dira boitlhahlobo bofe?
3 Re phela mehleng ya go phethagatšwa ga boporofeta bja Jesu. Ba dimilione ba šoma gotee gore ba bolele ditaba tše dibotse tša Mmušo lefaseng ka bophara. (Jes. 60:22) Lega go le bjalo, Jesu o bontšhitše gore ba bangwe ba be ba tla thatafalelwa ke go dula ba le šedi mehleng ye ya bofelo. Ba be ba tla šitišwa gomme ba “imelwa.” (Bala Luka 21:34.) Mantšu ao le ona re a bona a phethagala. Ba bangwe gare ga batho ba Modimo ba a šitišega. Se se ka bonwa diphethong tšeo ba di dirago mabapi le mešomo ya boiphedišo, thuto e phagamego, go hwetša dilo tše di bonagalago gotee le nako yeo ba e fetšago dipapading le boithabišong. Ba bangwe ba lapišwa ke dikgateletšo le dipelaelo tša bophelo bja letšatši le letšatši. Ipotšiše gore: ‘Ke šoma bjang tabeng ye? Diphetho tšeo ke di dirago di bontšha’ng mabapi le dilo tšeo di tlago pele bophelong bja ka?’
4. (a) Moapostola Paulo o ile a rapelela eng mabapi le Bakriste ba kua Filipi, gomme ka baka la’ng? (b) Re tlo hlahloba eng sehlogong se le se latelago, gona ka morero ofe?
4 Bakriste bao ba bego ba phela lekgolong la pele la nywaga ba ile ba swanelwa ke go dira boiteko bja go dula ba etiša pele dilo tša moya. Moapostola Paulo o ile a bona go nyakega gore a rapelele Bakriste ba Filipi gore ba ‘kgonthišetše dilo tše bohlokwa kudu.’ (Bala Bafilipi 1:9-11.) Go swana le moapostola Paulo, bontši bo be bo “bontšha sebete kudu go boleleng lentšu la Modimo ba sa boife.” (Bafil. 1:12-14) Ka tsela e swanago, lehono bontši bja rena re bolela Lentšu la Modimo ka sebete. Lega go le bjalo, na go naganišiša ka seo se dirwago ga bjale mokgatlong wa Jehofa go ka re thuša go tsepamiša menagano ya rena ka mo go oketšegilego modirong o bohlokwahlokwa wa boboledi? Ruri go ka dira bjalo! Sehlogong se, anke re ikgopotšeng ka tokišetšo yeo Jehofa a e rulagantšego go phethagatša Mateo 24:14. Ke selo sefe seo se lego bohlokwa mokgatlong wa gagwe, gomme go tseba se go ka tutuetša bjang rena le malapa a rena? Sehlogong se se latelago, re tla hlahloba seo se ka re thušago go kgotlelela le go dula re sepedišana le mokgatlo wa Jehofa.
KAROLO YA LEGODIMONG YA MOKGATLO WA JEHOFA E GATELA PELE
5, 6. (a) Ke ka baka la’ng Jehofa a ile a re nea dipono tša karolo ya legodimong ya mokgatlo wa gagwe? (b) Ke eng seo Hesekiele a ilego a se bona ponong?
5 Go na le dilo tše dintši tšeo Jehofa a kgethilego go se di akaretše Lentšung la gagwe le le ngwadilwego. Ka mohlala, ga se a re nea ditaba ka botlalo mabapi le kamoo bjoko goba legohle le šomago ka gona, gaešita le ge tsebišo e bjalo e be e tla ba e kgahlišago kudu! Go e na le moo, Jehofa o re neile tsebišo yeo re e hlokago e le gore re kwešiše merero ya gagwe gomme re phele maphelo a rena ka go dumelelana le yona. (2 Tim. 3:16, 17) Ruri go a thabiša gore Beibele e bolela ka dipono tše kgahlišago tša karolo e sa bonagalego ya mokgatlo wa Jehofa! Re thabišwa ke go bala ka seo se hlaloswago ke thulaganyo ya Jehofa ya legodimong yeo e ngwadilwego ke Jesaya, Hesekiele le Daniele gotee le Johane pegong ya gagwe ya Kutollo. (Jes. 6:1-4; Hesek. 1:4-14, 22-24; Dan. 7:9-14; Kut. 4:1-11) Go ba bjalo ka ge eka Jehofa o tlošitše seširo gomme a re dumelela gore re bone seo se diregago legodimong. Ke ka baka la’ng a ile a re nea tsebišo ye?
6 Le ka mohla Jehofa ga a nyake gore re lebale gore re karolo ya mokgatlo wa gagwe wa legohle. Go na le dilo tše dintši tšeo re sa di bonego tše di dirwago bakeng sa go thekga merero ya Jehofa. Ka mohlala, Hesekiele o ile a bona karolo e sa bonagalego ya mokgatlo wa Jehofa e swantšhwa le koloi e kgolo ya legodimong. Koloi ye e be e ka kitima ka lebelo gomme e kgona go leba lehlakoreng le lengwe ka bjako. (Hesek. 1:15-21) Ka mokgwa woo koloi ye e bego e sepela ka gona, e be e ka sepela monabo o mogolo kudu. Ponong ya gagwe, Hesekiele o ile a kgona go bona Monamedi wa koloi yeo. O itše: “Ke bone selo se se phadimago bjalo ka gauta e tswakilwego le silifera, ka gare le go dikologa moo go be go swana le mollo . . . E be e swana le ya letago la Jehofa.” (Hesek. 1:25-28) Ruri Hesekiele o swanetše go ba a ile a kgahlišwa ke go bona pono ye! O bone Jehofa a laola mokgatlo wa gagwe ka botlalo, a o hlahla ka moya wa gagwe o mokgethwa. Ruri seo se swantšhetša gabotse karolo ya legodimong ya mokgatlo wa Jehofa woo o gatelago pele!
7. Pono yeo e neilwego Daniele e dira gore re kgodišege ka eng?
7 Daniele le yena o bone dilo tše dintši tšeo di dirago gore re kgodišege. O ile a dumelelwa go bona Jehofa a swantšhetšwa ke “Motala wa Mabaka” a dutše sedulong sa bogoši seo se nago le dikgabo tša mollo. Sedulo seo se be se na le maotwana. (Dan. 7:9) Jehofa o be a nyaka gore Daniele a bone gore mokgatlo wa Gagwe o gatela pele gomme o phethagatša morero wa Gagwe. Le gona Daniele o ile a bona “motho yo mongwe yo e kego ke morwa wa motho,” Jesu, a newa boikarabelo bja go okamela karolo ya lefaseng ya mokgatlo wa Jehofa. Pušo ya Kriste e phethagetšego e ka se be gona ka nywaga e sego kae feela. Go e na le moo, ke “ya neng le neng, yeo e ka se kego ya fedišwa gomme mmušo wa gagwe ke wo o ka se kego wa senywa.” (Dan. 7:13, 14) Re šušumeletšega gore re bote Jehofa le go lemoga seo a se phethagatšago. O file Morwa wa gagwe yo a swanelegago e lego Jesu, “pušo, seriti le mmušo.” Jehofa o bota Morwa wa gagwe. Ka go re’alo, re ka kgodišega gore Jesu o tla re etelela pele gabotse.
8. Dipono tše tšwago go Jehofa di kgomile Hesekiele le Jesaya ka tsela efe, gomme rena di swanetše go re kgoma bjang?
8 Dipono tše tša mabapi le karolo e sa bonagalego ya mokgatlo wa Jehofa di swanetše go re kgoma bjang? Go swana le Hesekiele, re tloga re kgahlwa ke seo Jehofa a se phethagatšago e bile se re kgoma kudu. (Hesek. 1:28) Go naganišiša ka mokgatlo wa Jehofa go ka re šušumeletša gore re gate mogato, go etša ge Jesaya a dirile. Ge a be a bulegelwa ke sebaka sa gore a botše ba bangwe seo Jehofa a se dirago, o ile a diriša sebaka seo ka ntle le go dikadika. (Bala Jesaya 6:5, 8.) Jesaya o be a kgodišegile gore ge e ba a thekgwa ke Jehofa, o be a ka lebeletšana le tlhohlo le ge e le efe ka katlego. Ka tsela e swanago, le rena re swanetše go kgahlišwa kudu ke dipono tša mabapi le karolo ya legodimong ya mokgatlo wa Jehofa gomme di re tutueletše go gata mogato. Ruri go a kgothatša go naganišiša ka mokgatlo wo woo o dulago o gatela pele e bile o swaregile ka go phethagatša merero ya Jehofa!
KAROLO YA LEFASENG YA MOKGATLO WA JEHOFA
9, 10. Ke ka baka la’ng go nyakega gore go be le karolo e bonagalago ya mokgatlo wa Jehofa?
9 A diriša Morwa wa gagwe, Jehofa o ile a hloma thulaganyo mo lefaseng yeo e šomago ka go dumelelana le karolo e sa bonagalego ya mokgatlo wa gagwe. Ke ka baka la’ng go nyakega thulaganyo e bonagalago gore go phethwe modiro woo o hlalositšwego go Mateo 24:14? Ela hloko mabaka a latelago a mararo.
10 La pele, Jesu o boletše gore modiro wo wa boboledi o be o tla dira gore barutiwa ba gagwe ba fihle “karolong ya kgole ya lefase.” (Dit. 1:8) La bobedi, go be go tla nyakega gore go dirwe ditokišetšo bakeng sa go aba dijo tša moya gotee le go hlokomela bao ba tšeago karolo modirong wo. (Joh. 21:15-17) La boraro, go be go swanetše go dirwa ditokišetšo tša gore bao ba bolelago ditaba tše dibotse ba bokane gotee gore ba rapele Jehofa le go rutwa kamoo ba ka phethago modiro woo. (Baheb. 10:24, 25) Ga go fo itiragalela gore go fihlelelwe seo. E le gore balatedi ba Kriste ba atlege, go be go tla nyakega gore modiro wo o rulaganywe gabotse.
11. Re bontšha bjang gore re thekga ditokišetšo tšeo di dirilwego ke mokgatlo wa Jehofa?
11 Re bontšha bjang gore re thekga ditokišetšo tšeo di dirilwego ke mokgatlo wa Jehofa? Tsela e nngwe e bohlokwa ya gore re dire se ke ka go dula re bota bao Jehofa le Jesu ba ba neilego boikarabelo bja gore ba re etelele pele modirong wa boboledi. Bana bao babo rena ba ka ba ba ile ba diriša nako ya bona le matla a bona gore ba leke go rarolla mathata a lefase le. Eupša ke selo sefe seo se ilego sa dula se etla pele karolong e bonagalago ya mokgatlo wa Jehofa?
BA TSEPAMIŠITŠE MENAGANO YA BONA ‘DILONG TŠE BOHLOKWA KUDU’
12, 13. Bagolo ba Bakriste ba phetha bjang kabelo ya bona, gona ke ka baka la’ng se se go kgothatša?
12 Bagolo bao ba nago le phihlelo ba Bakriste lefaseng ka bophara ba kgethilwe gore ba okamele le go akgofiša modiro wa go bolela ka Mmušo dinageng tšeo ba hlankelago go tšona. Bana ba babo rena ba tsoma tlhahlo e tšwago Lentšung la Modimo, ba le dira ‘lebone dinaong tša bona le seetša tseleng ya bona,’ ke moka ba rapela go tšwa pelong gore Jehofa a ba hlahle ge ba dutše ba dira diphetho.—Ps. 119:105; Mat. 7:7, 8.
13 Go swana le bao ba bego ba etelela pele lekgolong la pele la nywaga, bagolo ba Bakriste bao ba okamelago modirong wa boboledi lehono ba ikgafetše “bodireding bja lentšu.” (Dit. 6:4) Ba thabišwa kudu ke tšwelopele yeo e dirwago modirong wa go bolela ditaba tše dibotse dinageng tša gabo bona le lefaseng ka bophara. (Dit. 21:19, 20) Ga ba beele batho melao e mentšintši le ditaelo. Go e na le moo, ba latela Mangwalo le tlhahlo ya moya o mokgethwa wa Modimo ge ba dutše ba dira ditokišetšo tšeo di nyakegago bakeng sa go thuša gore modiro wa boboledi o tšwele pele. (Bala Ditiro 15:28.) Ka go dira bjalo, bana ba babo rena ba ikarabelago ba bea mohlala o mobotse go bohle bao ba lego diphuthegong tša gabo bona.—Baef. 4:11, 12.
14, 15. (a) Go dirilwe ditokišetšo dife bakeng sa go thekga modiro wa boboledi lefaseng ka bophara? (b) O ikwa bjang ka karolo yeo o e tšeago gore o thekge modiro wa go bolela ka Mmušo?
14 Seo batho ba bantši ba sa se lemogego ke boitapišo bjo bo sa kgaotšego bja gore re lokišeletšwe dijo tša moya tšeo re di hwetšago ka dikgatišong tša rena, dibokeng tša rena le dikopanong tša rena. Baithaopi ba dikete ba šoma ka thata gore ba fetolele dijo tše tša moya ka maleme a 600 e le gore batho ba bantši ka mo go kgonegago ba ka ithuta “matete a Modimo” ka maleme a gabo bona. (Dit. 2:7-11) Bana babo rena le dikgaetšedi ba bafsa ba šoma ka thata gore ba tšweletše dikgatišo tša rena metšheneng yeo e šomago ka lebelo ya go gatiša le go dira dipuku. Ke moka dikgatišo tše di romelwa gaešita le diphuthegong tšeo di lego mafelong a lekatana lefaseng ka bophara.
15 Go dirilwe ditokišetšo tše ntši e le gore re ka fetša nako e oketšegilego re bolela ditaba tše dibotse gotee le diphuthego tša gabo rena. Ka mohlala, baithaopi ba dikete ba thuša ka go agwa ga Diholo tša Mmušo le Diholo tša Kopano, go thuša bao ba kgomilwego ke dikotsi tša tlhago goba bao ba lebeletšanego le maemo a tšhoganyetšo a tša kalafo, go rulaganya dikopano tša rena tše dikgolo le tše dinyenyane le go ruta dikolong tša pušo ya Modimo, e lego dilo tše sego kae tšeo di sa dirwego pepeneneng. Morero wa modiro wo ka moka ke ofe? Ke go thuša go bolelwa ga ditaba tše dibotse, go kaonefatša boemo bja moya bja bao ba dirago modiro wo gotee le go tšwetša pele borapedi bja therešo. Na karolo ya lefaseng ya mokgatlo wa Jehofa e ile ya dula e tsepamišitše monagano dilong tše bohlokwa kudu? Ruri e dirile seo!
LATELA MOHLALA WA MOKGATLO WA JEHOFA
16. Ke eng seo o ka rulaganyetšago go ithuta sona borapeding bja lapa goba thutong ya gago ya motho ka noši?
16 Na re fela re ipha nako ya go naganišiša ka tsela yeo mokgatlo wa Jehofa o šomago ka yona? Ba bangwe ba ile ba kgetha go diriša nako borapeding bja bona bja lapa goba thutong ya bona ya motho ka noši go dira nyakišišo ka ditaba tše le go naganišiša ka tšona. Go a kgahliša go ithuta ka dipono tšeo di neilwego Jesaya, Hesekiele, Daniele le Johane. Puku ya Dihlatse tša Jehofa—Bagoeledi ba Mmušo wa Modimo le dikgatišo tše dingwe goba di-DVD tšeo di hwetšagalago ka leleme la geno di ka go thuša gore o be le kwešišo e nabilego ka mokgatlo.
17, 18. (a) Sehlogo se se go hotše bjang? (b) Ke dipotšišo dife tšeo re tlago go di ahlaahla??
17 Go naganišiša ka seo Jehofa a se fihlelelago ka mokgatlo wa gagwe go a re hola. Ka go dirišana le mokgatlo wo o kgahlišago, anke re ikemišetšeng go dula re tsepamišitše menagano ya rena dilong tše bohlokwa kudu. Go dira bjalo go tla re matlafaletša gore re be le boikemišetšo bjo bo swanago le bjoo Paulo a bego a na le bjona, ge a be a ngwala gore: “Ka ge re na le bodiredi bjo go ya ka kgaugelo yeo re e bontšhitšwego ke Modimo, ga re lape.” (2 Bakor. 4:1) Le gona o ile a kgothaletša bašomigotee le yena gore: “Anke re se ke ra lapa go dira botse, gobane re tla buna ka nako e swanetšego ge e ba re sa lape.”—Bagal. 6:9.
18 Na go na le diphetogo tšeo re swanetšego go di dira re le motho ka o tee ka o tee goba re le lapa e le gore re kgonthišetše dilo tše bohlokwa kudu bophelong bja rena bja letšatši le letšatši? Na re ka nolofatša maphelo a rena goba ra fokotša ditšhitišo e le gore re etiše pele modiro o bohlokwahlokwa wa boboledi? Sehlogong se se latelago, re tla ahlaahla dilo tše hlano tšeo di tlago go re thuša go dula re sepedišana le mokgatlo wa Jehofa.


text:
DISWANTŠHO TŠA KGALE
Ditaelo Tšeo di Arogantšego Dikontinente
KA MORAGO ga gore Christopher Columbus a tšee leeto la gagwe la mathomo ka sekepe go ya Amerika ka 1493, dikgoši tša Sepania le Portugal di ile tša ngangišana ka gore ke mang a swanetšego go laola kgwebo le go dira dinaga tše difsa tšeo di hwetšwago dikoloni. Sepania e be e letetše gore mopapa Alexander VI a rarolle ngangišano ye.
DIKGOŠI LE BOMOPAPA BAO BA AROGANTŠEGO DIKONTINENTE
Sepania, Portugal le Bomopapa ba be ba šetše ba rulagantše go laola dinaga tše difsa tšeo di hweditšwego. Ka 1455, Mopapa Nicholas V o ile a dumelela Portugal go hlahloba dinaga le dihlakahlaka tšeo di lego Lebopong la Atlantic le Afrika le go ithopela selo le ge e le sefe seo e se hwetšago moo. Ka 1479, Afonso V wa Portugal le morwa wa gagwe Kgošana John ba ile ba nea Ferdinand le Isabella Dihlakahlaka tša Canary gore ba di buše, go ya ka Tumelelano ya Alcáçovas. Ka baka la se, Sepania e ile ya dumelela Portugal go laola kgwebo ya Afrika le gore Portugal e buše Azores, Dihlakahlaka tša Cape Verde le Madeira. Nywaga e mebedi ka morago, Mopapa Sixtus IV o ile a tiiša tumelelano ye, gomme a bolela gore dilo le ge e le dife tše difsa tšeo di hwetšwago ka bodikela le ka bohlabela bja Dihlakahlaka tša Canary e tla ba tša Portugal.
Lega go le bjalo, John yoo ka nako yeo e bego e le John II wa Portugal, o ile a bolela gore dinaga tšeo di hweditšwego ke Columbus ke tša Portugal. Dikgoši tša Sepania di ile tša gana go dira kwano ye, gomme tša ipelaetša go mopapa yo mofsa, e lego Alexander VI, gore di fiwe ditshwanelo tša go dira mafelo ao a hweditšwego ke Columbus dikoloni le go a dira a Bokriste.
Ka lengwalo, Mopapa Alexander VI o ile a aroganya dikontinente
Alexander o ile a araba ka go ntšha ditaelo tše tharo. Ya pele, go ya ka seo go thwego ke taelo ya Modimo Ramatlaohle, o ile a nea Sepania mafelo a mafsa a kgethegilego gore e a buše go ya go ile. Ya bobedi e bile ya go dira mollwane go tloga ka leboa go ya ka borwa, wo o ka bago dikhilomithara tše 560 ka bodikela bja Dihlakahlaka tša Cape Verde. Alexander o itše dinaga ka moka tšeo di hweditšwego goba tšeo di bego di tla hwetšwa ka bodikela bja mollwane woo e be e tla ba tša Sepania. Ka lengwalo leo, mopapa o ile a aroganya dikontinente! Go bonagala ka taelo ya gagwe ya boraro a ile a dira gore Masepania a buše ka bohlabela go fihla le India. Eupša se se ile sa befediša Kgoši John, yoo bahlanka ba gagwe ba bego ba sa tšwa go thopa karolo e nyenyane ya Afrika, ka go re’alo ba katološa pušo ya Portugal go fihla Lewatleng la India.
GO FIHLELELA TUMELELANO E MPSHA
Ka ge John a be a befedišitšwe ke Alexander, * o ile a boledišana le Ferdinand le Isabella. Mongwadi William Bernstein o re: “Ka ge dikgoši tša Sepania di be di boifa Mopotokisi yo yo sehlogo le gona di swaregile ka go thopa Dinaga tše Difsa, ga se tša ba le bothata bja go fihlelela kwano.” Ka gona ka 1494, tumelelano yeo e bitšwago ka leina la toropo ya Sepania e ile ya saenwa kua Tordesillas.
Kwano ya Tordesillas e be e akaretša mollwane wo Alexander a bego a o dirile go tloga ka leboa go ya ka bodikela eupša a o katološetša dikhilomithara tše 1 480 go ya ka bohlabela. Ka nako yeo, Portugal e be e ipotša gore e laola Afrika ka moka le Asia; gomme Dinaga tša Amerika e le tša Sepania. Lega go le bjalo, go katološetša mollwane ka bodikela go dirile gore naga yeo e bego e sešo ya thopša yeo e tsebjago e le Brazil e be ka tlase ga Portugal.
Ditaelo tšeo di dumeletšego Sepania le Portugal go thopa le go šireletša dinaga tše difsa di bakile tšhollo e ntši ya madi. Diphetho tše di be di phaela ka thoko ditshwanelo tša badudi ba dinaga tšeo—di gatelela batho le go ikhola ka dilo tša bona—le gona di feleleditše ka dintwa tšeo di tšerego nywagakgolo magareng ga ditšhaba tšeo di lwelago go buša le go diriša mawatle a tšona ka tokologo.
^ ser. 9 Bakeng sa tsebišo e oketšegilego ka mopapa yo yo kgopo yo a tumilego, bona sehlogo se se rego “Alexander VI—Mopapa yo Roma e sa mo Lebalego,” ka go Morokami wa June 15, 2003, matlakala 26-29.


text:
Dithero tša Mohlala
MOROKAMI
Potšišo: Batho ba bangwe ba nagana gore Beibele ga e sa na mohola, mola ba bangwe ba nagana gore e sa na le mohola. Wena o nagana’ng?
Lengwalo: 2Ti 3:16, 17
Kgatišo e Sepedišwago: Morokami wo o bontšha mehlala ya kamoo mantšu a bohlale a Beibele a šomago ka gona le mekgwa yeo e ka go thušago gore o ithute mo gontši ge o bala Beibele.
RUTA BATHO THEREŠO
NA DILO TŠE DI PHELAGO DI BOPILWE?
Potšišo: Na o nagana gore go a kwagala go dumela gore Modimo ke yena a bopilego dilo tše di phelago goba gore di no ba gona ka mohlolo?
Kgatišo e Sepedišwago: Poroutšha ye e bontšha bohlatse bjoo bo dirilego gore batho ba dumele go Mmopi yo bohlale. Nka rata go tlo boa gomme re tle re boledišane ka potšišo ye e lego go letlakala 29 e rego: “Na go bohlokwa gore o dumela go eng?”
ITIRELE THERO
Potšišo:
Lengwalo:
Kgatišo e Sepedišwago:


text:
MEŠOMO YA GO ITHUTA YA BANA
MEŠONGWANA YA GO ITHUTA
Ke Mang a Boletšego Mantšu a? (Genesi 41-50)
Taonelouta mošongwana wo wa go ithuta, bala ditemana tše hlano tšeo di tsopotšwego ka Beibeleng gomme o nyake batho bao ba boletšego mantšu ao.
Tše di Oketšegilego go tšwa Dihlogong tše
Re Matlafatšwa ke Bana Babo Rena le Dikgaetšedi
Ruta bana ba gago kamoo ba ka thušago bagwera ba bona le kamoo ba ka thušwago ke bagwera ba bona.
Dika tša Mogwera yo Botse
Mošomo wo o thuša bana ba mengwaga ya magareng ga e 8 le e 12 go bontšha dika tša go ba mogwera yo botse.
Isiraele e Tsena Kanana
Bona gore o ka gopola dilo tše kae ka go bapala papadi ye ya go lebanya dikarata yeo e theilwego go dikgaolo 2 go ya go 7 tša puku ya Joshua.


text:
Full text loading...
n Lexikos - Semi-automatic term extraction for the African languages, with special reference to Northern Sotho : research article
Abstract
Go nthwa ga mareo ka tirio ya seripa sa semothene malebana le maleme a Afrika, edi ye kgolo e lego Sesotho sa Leboa (Sepedi)
Go nthwa ga mareo ka tirio ya seripa sa semothene go twa ka gare ga dikhophase go thomile go ba setlwaedi go hlangweng ga mananeo a mareo, dipanka ta mareo goba dipukuntu mererong yeo e itego lefaseng ka bophara. Ge e le gore boramareo ba maleme a Afrika ba ikemiedite go tea madulo a bona mo mileneamong wo mofsa, ga ba swanela go hlokomela fela tsela ye, eupa ba swanete gape ke go ikemieta go diria theknoloti ye mphsa. Mo taodiwaneng ye go hlalowa gore mo nakong ye, tsela ye kaone ya go dira dilo te pedi te go boletwego ka tona ke go kgetha ditlhamolo ta thwii teo di diriago khomphutha (se se ra gore thomio ya khophase) le go omia ditlabakelo ta software (bj.k. WordSmith Tools) teo di lego gona gohle. Ka fao maikemieto a magolo ke go humana ge e ka ba go nthwa ga mareo ka seripa sa semothene go twa ka gare ga khophase yeo e se nago ditlaleleto teo di tseneletego ka maakaneng, ta go hlahla, go ka diriwa malemeng a Afrika goba aowa. Gore re kgone go araba potio ye, go hlaloitwe ka tsinkelo mohlala wa taba ya go nyakiiwa yeo e amanego le diteng ta thutapolelo ta Sesotho sa Leboa. Dipoelo teo di humanwego ka go diria khomphutha di bapetwa ka gohle le dipoelo teo di humanwego ge go diriwa kgetho ya mantu ka matsogo. edi e fiwa dikgopolo ta kgakologelo (recall) le nepagalo (precision); mekgwa yeo e fapafapanego e a akanywa gore e kgone go hlatholla mareo a lentu le tee ge a bapetwa le mareo a mantu a manti; gomme dikhumano teo di fapanego di akaretwa ka gare ga pukuntu ya Mareo a Thutapolelo yeo e tweletwago bjalo ka Mamatleto.
Worldwide, semi-automatically extracting terms from corpora is becoming the norm for the compilation of terminology lists, term banks or dictionaries for special purposes. If African language terminologists are willing to take their rightful place in the new millennium, they must not only take cognisance of this trend but also be ready to implement the new technology. In this article it is advocated that the best way to do the latter two at this stage, is to opt for computationally straightforward alternatives (i.e. use 'raw corpora') and to make use of widely available software tools (e.g. WordSmith Tools). The main aim is therefore to discover whether or not the semiautomatic extraction of terminology from untagged and unmarked running text by means of basic corpus query software is feasible for the African languages. In order to answer this question a fullblown case study revolving around Northern Sotho linguistic texts is discussed in great detail. The computational results are compared throughout with the outcome of a manual excerption, and vice versa. Attention is given to the concepts 'recall' and 'precision'; different approaches are suggested for the treatment of single-word terms versus multi-word terms; and the various findings are summarised in a Linguistics Terminology lexicon presented as an Appendix.
Article metrics loading...


text:
Tsoma Selo se Bohlokwa go Feta Gauta
Na o kile wa hwetša gauta? Ke batho ba sego kae bao ba kilego ba e hwetša. Eupša go na le batho ba bangwe ba dimilione bao ba hweditšego selo sa bohlokwa go feta gauta. Selo seo ke bohlale bjo bo tšwago go Modimo, bjoo “bo ka se [ananywego] ka gauta e sekilego.”—Jobo 28:12, 15.
KA GE re le barutwana ba Beibele, re swana le batsomi ba gauta ka ditsela tše itšego. Re swanetše go šoma ka thata le go tšwela pele re dira nyakišišo e le gore re hwetše bohlale bjo bohlokwa go feta gauta. Ka gona, ke’ng seo re ka ithutago sona ditseleng tše tharo tšeo gauta e hwetšwago ka tšona?
O HWETŠA GAUTA!
Ipone o sepela kgauswi le noka ke moka o bona selo seo ekego ke leswikana la go phadima. Ge o inama, o a bona gore ke gauta gomme wa thaba kudu. Gauta yeo o e hweditšego ke e nyenyane go feta hlogwana ya lehlokwana la go gotša mollo. E bile o hwetša gore e phala le taamane ka gore ga e hwetšagale gabonolo. Gateetee o thoma go lebelela go go dikologa go bona ge e ba o ka se hwetše gauta e nngwe.
Ka mo go swanago, nakong e fetilego yeo o sa e lebalego, o ka ba o ile wa etelwa ke Dihlatse tša Jehofa gomme tša go botša molaetša wa ka Beibeleng wo o neago kholofelo. Mohlomongwe o gopola gabotse ge o be o hwetša seo re ka rego ke gauta ya gago ya mathomo ya moya. Mohlomongwe seo se diragetše ge o be o bona la mathomo leina la Modimo e lego Jehofa ka Beibeleng. (Ps. 83:18) Goba seo se diragetše ge o be o ithuta gore o ka ba mogwera wa Jehofa. (Jak. 2:23) Ka yona nako yeo, o ile wa bona gore o hweditše selo se bohlokwa go feta gauta! Le gona o ka ba o ile wa fela pelo ya go hwetša gauta e nngwe ya moya.
O HWETŠA E OKETŠEGILEGO!
Ka dinako tše dingwe dikarolwana tša gauta di ka kgobokana ka meeding le dinokeng. Ka sehla se tee feela, batho bao ba šomago ka thata go tsoma gauta ba ka hwetša gauta e ntši kudu yeo e ka rekišwago ka ditolara tše diketekete.
Ge o be o thoma go ithuta Beibele le Hlatse ya Jehofa, o ka ba o ile wa ikwa go swana le motho yo a tsomago gauta e ntši. Ga go pelaelo gore go naganišiša ka ditemana tša Beibele go ile gwa oketša tsebo ya gago, e lego seo se ilego sa dira gore o be le tsebo e oketšegilego. Ge o dutše o naganišiša ka therešo e bohlokwa ya Beibele, o ile wa ithuta kamoo o ka batamelago kgauswi le Jehofa gomme wa dula leratong la gagwe o lebeletše pele bophelong bjo bo sa felego.—Jak. 4:8; Juda 20, 21.
Go etša motho yo a tsomago gauta, le wena o ka ba o ile wa tsoma ka mafolofolo mahumo a bohlokwa a moya. Ka morago ga go ithuta ditherešo tša motheo tša Beibele, o ka ba o ile wa tutueletšega go tšea dikgato tša go ineela go Jehofa le go kolobetšwa.—Mat. 28:19, 20.
TŠWELA PELE O TSOMA!
Motho yo a tsomago gauta a ka hwetša dikarolwana tše dinyenyane tša yona ka gare ga maswika. Dikarolo tše dingwe tša maswika a di na le gauta e ntši ka mo go lekanego gore o ka tšwela pele o e epa. Mathomong, gauta e ka no se bonale ka gare ga maswika ao. Ka baka la’ng? Ka gobane leswikeng le tee o ka hwetša gauta e nyenyane kudu! Lega go le bjalo, motsomi wa gauta o bona gauta yeo e nyenyane e le bohlokwa moo e lego gore o tla no tšwela pele a e epa.
Ka mo go swanago, re swanetše go tšwela pele re dira maiteko le ka morago ga ge re “tlogetše thutatumelo ya pele mabapi le Kriste.” (Baheb. 6:1, 2) Ge o ithuta Beibele, o swanetše go šoma ka thata e le gore o hwetše dintlha tše difsa le dithuto tša bohlokwa. Bjale, ke eng seo o ka se dirago go kgonthišetša gore ka mehla o a holega ge o ithuta Beibele, gaešita le ge e ka be e le kgale o ithuta Mangwalo?
Dula o fišegela go ithuta. Nwelela go seo o se balago. Tšwela pele o ithuta Mangwalo gomme o tla hwetša bohlale le tlhahlo tšeo di etšago gauta. (Baroma 11:33) E le gore o oketše tsebo ya gago ya Mangwalo, diriša gabotse ditlabakelo tša nyakišišo tšeo di hwetšagalago ka segageno. Ka go se fele pelo, tsoma tlhahlo yeo o e nyakago le dikarabo tša dipotšišo tša gago tša Beibele. Botšiša ba bangwe gore ke ditemana dife le dihlogo tšeo di ba kgothaditšego le go ba thuša. Botša ba bangwe dintlha tše di kgahlišago tšeo o di hweditšego ka Lentšung la Modimo.
Ke therešo gore pakane ya gago ga se go fo ba le tsebo ya Mangwalo. Moapostola Paulo o lemošitše ka gore “tsebo e baka boikgogomošo.” (1 Bakor. 8:1) Ka baka leo, šoma ka thata gore o dule o ikokobeditše le go tia tumelong. Borapedi bja ka mehla bja lapa le thuto ya motho ka noši ya Beibele di tla go thuša gore o phele ka go dumelelana le ditekanyetšo tša Jehofa le go go tutueletša go thuša ba bangwe. Go feta moo, o tla thaba ka gobane o tla be o hweditše selo se bohlokwa go feta gauta. —Die. 3:13, 14.
Ithute ka mo go oketšegilego
Borapedi bja Lapa
—Na o ka Dira Gore bo Thabiše Kutšwanyana?
Bona tsela yeo malapa a dinageng tše dingwe a swarago borapedi bja lapa ka yona gore o hwetše thušo ya seo o ka se lekago.
O Swanetše go Dira’ng Gore o Kwešiše Beibele?
Go sa šetšwe setlogo sa gago, o ka kgona go kwešiša molaetša wa Modimo wo o lego ka Mangwalong a Makgethwa.


text:
KGAOLO 77
Jesu o Nea Keletšo Mabapi le Mahumo
SESWANTŠHO SA MABAPI LE MONNA WA MOHUMI
JESU O BOLELA KA MAGOKOBU LE MATŠOBA AO A BITŠWAGO DILILI
“MOHLATSWANA” O TLA BA MMUŠONG
Ge Jesu a dutše a eja ntlong ya Mofarisei, batho ba dikete ba kgobokana ka ntle ba mo letile. O be a ile a kopana le mašaba ka tsela e swanago le kua Galilea. (Mareka 1:33; 2:2; 3:9) Mo Judea, ba bantši ba nyaka go mmona le go mo kwa gomme ba bontšha moya o fapanego le wa Bafarisei bao ba lego dijong.
Seo Jesu a se bolelago pele se na le molaetša o itšego go barutiwa ba gagwe, o re: “Phakgamelang komelo ya Bafarisei, e lego boikaketši.” Jesu o ile a nea temošo ye pejana, eupša seo a se bonego dijong se bontšha kamoo keletšo ye e akgofilego ka gona. (Luka 12:1; Mareka 8:15) Bafarisei ba ka leka go uta bokgopo bja bona ka go bontšha boineelo bja bona go Modimo, eupša ba swanetše go pepentšhwa ka gobane ba kotsi. Jesu o a hlalosa o re: “Ga go selo seo se utilwego ka kelohloko seo se ka se kego sa utollwa, le sephiri seo se ka se kego sa tsebja.”—Luka 12:2.
Mohlomongwe bontši bja batho bao ba kgobokanetšego Jesu ke ba tšwago Judea bao ba sa kago ba mo kwa a ruta kua Galilea. Ka baka leo, o boeletša dikgopolo tša motheo tše a di boletšego pejana. O kgothatša bohle bao ba mo theeditšego o re: “Le se ke la boifa bao ba bolayago mmele gomme ka morago ga se, ba sa kgone go dira se sengwe gape.” (Luka 12:4) Ka ge a dirile pejana, o gatelela go nyakega ga gore balatedi ba gagwe ba holofele gore Modimo o tla ba hlokomela. Gape ba swanetše go amogela Morwa wa motho gomme ba lemoge gore Modimo a ka ba thuša.—Mateo 10:19, 20, 26-33; 12:31, 32.
Ke moka yo mongwe lešabeng o bolela ka seo a tshwenyegilego ka sona, o re: “Morutiši, botša ngwanešo gore a arolelane bohwa le nna.” (Luka 12:13) Molao o re morwa wa leitšibulo a hwetše dikarolo tše pedi tša bohwa, ka gona ga se gwa swanela go ba le dingangišano. (Doiteronomio 21:17) Lega go le bjalo, go bonagala eka monna yo o nyaka se se fetago kabelo ya gagwe ya molao ya bohwa. Jesu ka bohlale o gana go tšea lehlakore. O a botšiša o re: “Wena monna, ke mang yo a mpeilego moahlodi goba wa go le arolela dithoto tša lena ba babedi?”—Luka 12:14.
Ke moka Jesu o nea bohle temošo ye o re: “Dulang le butše mahlo le itišitše mohuteng o mongwe le o mongwe wa megabaru, gobane gaešita le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.” (Luka 12:15) Go sa šetšwe gore motho a ka ba le mahumo a makaakang, na ka nako e nngwe a ka se hwe gomme a tlogela dilo ka moka? Jesu o gatelela ntlha yeo ka go bolela seswantšho seo se sa lebalegego seo gape se bontšhago bohlokwa bja go itirela leina le lebotse go Modimo, o re:
“Tšhemo ya monna yo mongwe wa mohumi e ile ya tšweletša kudu. Ka gona, a eleletša a re: ‘Ke tla dira’ng ge e le mo ke se na mo ke tlago go kgobela puno ya ka gona?’ Ke moka a re: ‘Ke tla dira se: Ke tla phušola dintlo tša ka tša polokelo ka aga tše dikgolo, ka kgobela mabele a ka ka moka le dilo tša ka ka moka tše dibotse moo, ke moka ka re go moya wa ka: “Moya, o na le dilo tše dintši tše dibotse tše di kgobeletšwego nywaga e mentši; iketle, eja, enwa gomme o ipshine.”’ Eupša Modimo a re go yena: ‘Wena motho yo a hlokago tlhaologanyo, bošegong bjo ba nyaka moya wa gago go wena. Ka gona, dilo tše o di kgobetšego e tla ba tša mang?’ Go bjalo le ka motho yo a ikgobelelago letlotlo, eupša a se a huma go Modimo.”—Luka 12:16-21.
Barutiwa ba Jesu gotee le ba bangwe bao ba mo kwago ba ka tanywa ke go inyakela goba go ikgobela mahumo. Goba go tshwenyega ka bophelo go ka ba šitiša go hlankela Jehofa. Ka gona Jesu o boeletša keletšo e botse yeo a e neilego mo e ka bago ngwaga le seripa pejana Thutong ya Thabeng, o re:
“Lesang go belaelela meoya ya lena ge e le ka seo le tlago go se ja goba go belaelela mebele ya lena ge e le ka seo le tlago go se apara. . . . Elang hloko magokobu. Ga a bjale peu goba go buna; ga a na leobo goba ntlo ya polokelo. Fela Modimo o a a fepa. Na lena ga le bohlokwa kudu go feta dinonyana? . . . Elang hloko kamoo matšoba a bitšwago lili a golago ka gona; ga a itapiše e bile ga a ohle, eupša ke le botša gore: Gaešita le Solomone letagong la gagwe ka moka ga se a ka a tšhepha bjalo ka le lengwe la ona. . . . Ka gona, lesang go belaela ka seo le tlago go se ja le seo le tlago go se nwa, le leseng go tshwenyega kudu . . . Tatago lena o tseba gore le nyaka dilo tše. . . . Le tsome Mmušo wa gagwe ka mo go tšwelago pele gomme dilo tše le tla di okeletšwa.”—Luka 12:22-31; Mateo 6:25-33.
Ke bomang bao ba tla tsomago Mmušo wa Modimo? Jesu o utolla gore ke ba sego kae ba batho bao ba botegago bao ba tlago go dira bjalo, e lego “mohlatswana.” Ka morago go tla utollwa gore palo ya bona ke feela ba 144 000. Ba letetšwe ke’ng? Jesu o ba kgonthišeditše gore: “Tatago lena o kgahlilwe ke go le nea Mmušo.” Batho ba ba ka se swarege ka go ikhweletša matlotlo lefaseng, moo mahodu a ka a utswago. Go e na le moo, dipelo tša bona di tla tsepamišwa “[letlotlong] le le sa felego le ka mohla magodimong,” moo ba tlago go buša le Kriste.—Luka 12:32-34.